desembre | 2012 | Terradas Comunicació\nTreballs per Clients\nDurant l’estiu de l’any 2011 realitzem la retolació d’una obra de gran magnitud a França, Le théâtre de l’Archipel. www.theatredelarchipel.org.\nEl teatre de l’Arxipèlag és el nou teatre de Perpinyà, un edifici de 1200 places que s’ha construït a l’antiga estació d’autobusos de la ciutat, arran de la prolongació de l’espai Mediterrani.\nEl 2005 es va produir el concurs d’arquitectura, guanyat per Ateliers Jean Nouvel (París) i l’empresa Metra & Associés (París). El reconegut arquitecte francès Jean Nouvel és el creador de l’innovador disseny de la Torre Agbar de Barcelona, convertida ja en una icona de la ciutat comtal.\nAquest megaprojecte del qual ens sentim orgullosos d’haver estat part, ha estat dut a terme amb èxit ens ha aportat una experiència professional gratificant i molt satisfactòria.\nNovetats en Productes\nLa decoració amb vinils és un recurs amb el qual es poden aconseguir resultats originals d’una manera molt simple. Avui dia hi ha al mercat una extensa gamma disponible per a qualsevol tipus de superfície: parets, terres, cotxes, trens, vaixells … de superfície amb relleu: carboni, llangardaix, lluentons, tornassolats i cuir.\nMolts d’ells poden ser utilitzats per donar una nova i moderna aparença a objectes i electrodomèstics o redecorar una estada de casa, empresa o local comercial.\nEn Terradas Comunicació oferim tots aquests productes i oferim assessorament específic.\nEl nostre catàleg compta també amb Films especials de seguretat i protecció solar:\nFilms de seguretat: Per finestres d’edificis, retarda la intrusió. Si el vidre es trenca reté els resquills i evita lesions. Films solars: Films tèrmics d’alta tecnologia, redueixen l’energia solar des de l’exterior i mantenen una perfecta vista des de l’interior.\nConsulti’ns per més informació, ens complau ajudar!\nQuin és el nostre compromís.\nPosem a la seva disposició tots els nostres recursos perquè la seva empresa aconsegueixi potenciar els seus negocis.\nDins del marc de la comunicació visual, som una empresa multidisciplinària que ofereix una àmplia gamma de serveis que es complementen i permeten abastar totes les instàncies de comunicació d’una empresa o negoci.\nEns obstinem a oferir un servei de qualitat oferint solucions gràfiques dins de les àrees de disseny gràfic i publicitat, retolació i impressió (editorial i gran format), producció i fabricació.\nAquestes solucions són desenvolupades a través d’investigació i estratègia, planejament i coordinació de recursos amb la finalitat de satisfer les particulars necessitats de cada client. Cada projecte és essencialment únic i ha de ser tractat com a tal. El procés de treball de Terradas Comunicació és un marc dissenyat per optimitzar temps i resultats.\nEl nostre objectiu és que l’experiència de cada treball realitzat sigui reeixida, esperant establir una relació duradora i compromesa amb els nostres clients.\nPresentem la nova imatge corporativa.\nDesprés d’anys de treball conjunt, Terradas Comunicació S.L. ha absorbit els serveis de retolació que fins aquí van ser brindats per Dissenyal Jobs S.L. convertint-se en una sola empresa de comunicació visual integral.\nAquesta nova missió està enfocada a oferir un servei personalitzat de principi a fi de cada projecte englobant totes les àrees de disseny i comunicació, des del començament en el desenvolupament d’una idea fins a la seva materialització.\nEns enorgulleix arribar als nostres clients sota aquest nou model, posicionant-nos com una empresa de comunicació capaç de cobrir totes les necessitats del món de la comunicació visual.\nDavant aquest esdeveniment, ens rellancem al mercat amb una nova identitat amb la finalitat d’unificar i renovar la nostra imatge corporativa, a més de refundar els nostres principis com a empresa i reafirmar el nostre compromís en el servei.\nTerradas Comunicació és ara disseny i producció integral de comunicació visual.\nEls convidem a visitar la nostra nova web per saber més d’aquesta nova etapa.\nPer unificar tots els nostres serveis i la nostra nova imatge corporativa, hem redissenyat la nostra web www.terradasweb.com.\nEn ella podrà trobar tota la informació necessària sobre la nostra activitat dins del mercat de la comunicació visual.\nPresentem el rang de recursos que proveïm amb serveis que s’inclouen en tres grans àrees:\nDisseny gràfic: Identitat corporativa, disseny editorial, newsletters, web, disseny i desenvolupament de apps, disseny i desenvolupament de packaging, impressió, disseny i decoració d’espais comercials.\nRetolació: Rètols lluminosos o sense llum, rètols corporis 3D, plaques corporatives, senyalètica, publicitat en via pública, displays de leds, etc.\nImpressió i suports especials: Lones imprimibles front/backlight, Vinils d’impressió digital opacs i brillants, texturats especials, microperforats, Films de protecció solar i seguretat, suports especials, etc. També comptem amb una àmplia gamma de displays publicitaris per a la senyalització i decoració de fires, esdeveniments i exposicions (Roll up, murs pop up, stands, photocalls, etc.)\nA més, hem inclòs un àrea de portfolio en el qual es mostren diferents treballs realitzats dins de cada àrea d’activitat. Per a més informació, podrà contactar amb nosaltres a través d’un formulari de consulta inclòs a la pàgina de contacte.\nLa nostra nova web compta amb una secció de publicacions mitjançant la qual pretenem mantenir contacte permanent amb els nostres clients per informar-los de tot tipus de notícies, promocions i comunicar-los les nostres novetats.\nTotes aquestes accions estan enfocades a millorar el nostre servei i estrènyer vincles amb tots aquells que confien en nosaltres cada dia per dur a terme junts el nostre treball de la millor manera possible.\nRenovem per això el nostre compromís i els agraïm la seva visita!\nDurant el mes de maig hem realitzat el projecte 26 juliol, 2013\nDurant l’estiu de l’any 2011 realitzem 5 desembre, 2012\nLa decoració amb vinils és un recurs amb el qual 4 desembre, 2012\nSom una empresa de serveis integrals especialitzats en branding, disseny, màrqueting i internet. Oferim als nostres clients solucions de comunicació per a abordar els seus desafiaments i potenciar la seva empresa.


Espai Isidor: La ficció és un joc*\ndimecres, de març 6\nLa ficció és un joc*\nUn director de cinema passa uns dies a la muntanya per intentar acabar el guió de la seva propera pel·lícula. Se’n va d’excursió, es perd amb l’amiga d’una amiga, i així comença una història d’amor que no ho arriba a ser del tot. Però la pel·lícula, que es va construint sobre la marxa amb una pirueta metanarrativa que remet –salvant totes les distàncies- a Hong Sang Soo, es converteix en una pel·lícula romàntica en la tradició de ‘Breve Encuentro’ o ‘Antes del amanecer’. Quanta realitat hi ha en aquesta ‘Ficció’? “El que surt a una pantalla sempre és mentida, encara que sembli real”, va explicar Cesc Gay durant el col·loqui posterior a la projecció de ‘Ficció’ aquest dijous, dia 28, als Cinemes Verdi Park de Barcelona. Així va sortir del pas a les preguntes d’un espectador que volia saber quantes coses en comú té amb el protagonista del film. La pregunta ballava al cap de tothom, pel caràcter realista del film, i perquè la dona del director a la ficció, interpretat per Eduard Fernàndez, està interpretada per Àgata Roca, precisament la dona a la vida real del propi Cesc Gay. Si va existir mai aquest tercer personatge en discòrdia, la dona amb la que el protagonista es perd –literalment i metafòrica- per boscos i muntanyes, és una altra història. “Només és una pel·lícula més, la fas, i després, intentes oblidar-la”, va deixar anar Cesc Gay.\nGay va dirigir ‘Ficció’ amb la llibertat que li va permetre el notable èxit de ‘A la ciutat’ i, potser per això, és la pel·lícula que se surt més del seu “estil” de pel·lícula coral i urbana. A ‘Ficció’, hi ha uns protagonistes molt clars, el fetitx del director Eduard Fernàndez i la “descoberta” cinematogràfica de Montse German; l’acció té lloc en un ambient rural, al bell mig de la Cerdanya, entre boscos i ovelles; i els diàlegs que omplen i defineixen ‘A la ciutat’ o ‘Una pistola en cada mano’, aquí estan molt mesurats i conviuen amb les seqüències de música i les de silencis. La música, que combina la clàssica amb cançons de Nick Cave, va ser un dels temes que també va interessar. Gay va explicar que inicialment havien de sonar temes de Supertramp però les desavinences del grup ho van fer impossible. I així van anar a parar a Nick Cave, a qui la idea de la pel·lícula sembla que li va agradar força.\nEl director va explicar detalls de la seva feina amb el guió i els actors. Malgrat el que podia semblar, ‘Ficció’ es va treballar a partir d’un guió lliure que s’anava creant sobre la marxa, perquè la pel·lícula, cosa poc habitual, es va rodar en ordre cronològic. “Fèiem motes excursions i allà anaven construint els personatges”. La única norma que va posar Cesc Gay va ser la de que els dos protagonistes evitessin tocar-se entre ells, per mantenir aquesta tensió que s’allarga fins pràcticament el final, i que en la projecció de la pel·lícula a Toronto, va provocar la reacció d’una espectadora que espontàniament va cridar “fes-li un petó!” intentant canviar el curs de la història. Sembla, també, que va ser el propi Eduard Fernàndez qui va forçar el final de la pel·lícula.\nLa conversa amb Cesc Gay també va donar per parlar de la seva relació amb actors com Eduard Fernàndez, Javier Cámara o Candela Peña; sobre el seu primer llarg, ‘Hotel Room’, que va costar llavors 20.000 dòlars; sobre el seu darrer èxit ‘Una pistola en cada mano’, que li ha suposat premis Gaudí al millor guió i actors secundari i el Goya per Candela Peña; i per la seva col·laboració puntual amb l’equip de guionistes de La Riera, entre molts d’altres temes que van allargar el col·loqui fins ben passada la mitjanit.\n*Aquest article va ser publicat originàriment al blog de #cinemacatalà, una nova plataforma 2.0 de difusió del cinema que es fa a casa nostra, i que hem impulsat a través del col·lectiu Hotel Elèctric. Podeu seguir #cinemacatalà a través de Twitter i Facebook.\nPer altra banda, l'article sobre Cesc Gay també ha sortit publicat al digital Núvol.com.\nEtiquetes: #cinemacatalà , barcelona , cesc gay , cines verdi , Eduard Fernàndez , núvol


UE Sant Andreu 1 - UD Alzira 1 - UE Sant Andreu\nUE Sant Andreu 1 – UD Alzira 1\nEl Sant Andreu no ha pogut passar de l’empat a un en un partit en que l’Alzira s’ha posat per davant gràcies a un gol en pròpia porteria de Dani Guillén. Abans del descans Aday ha aconseguit l’empat, però tot i que ho han intentat, els andreuencs no han pogut capgirar el marcador.\nÉs una tònica molt habitual aquesta temporada, a l’equip li està costant anar per darrere en el marcador. Avui, en una acció de mala fortuna, l’Alzira s’ha posat per davant en el marcador. Els valencians s’han fet forts amb el gol, mentre que els quadribarrats han vist com el deure de remontar se’ls hi posava davant.\nEl partit havia començat amb domini andreuenc, amb aproximacions no massa clares per part dels dos equips. Al 10′ Aday provava una centrada xut, però Sito, atent, refusava la pilota de la zona de perill. Deu minuts després responia l’Alzira per mitjà de Juande, que amb una rematada acrobàtica des de l’interior de l’àrea no trobava la porteria de Morales. Poc després arribaria la primera gran acció de perill del partit. Un refús enrere amb el cap de Pelegrí a punt ha estat de sorprendre Morales, que ha pogut reaccionar a temps per atrapar sobre la línia de gol.\nI al minut 29′ ha arribat la jugada de mala sort. En una acció molt semblant a l’anterior de Pelegrí, Dani Guillén ha rematat una centrada de Tiquinho cap a la seva pròpia porteria, amb la diferència que aquest cop ha agafat el porter andreuenc descol·locat, sortint per atrapar la centrada.\nEl Sant Andreu ha seguit amb les regnes del partit, però la bona defensa valenciana obligava a penjar pilotes cap els davanters. En una d’aquestes jugades, Matamala ha assistit amb el cap a Aday, que davant del porter sense posar-se nerviós ha definit per fer l’empat a 1. Quedava tota la segona part per davant per fer un segon gol que propiciés que els tres punts es quedéssin al Narcís Sala.\nLa segona meitat s’ha iniciat amb una rematada al pal de Cristian, el lateral de l’Alzira, que s’havia incorporat per la banda dreta. Aquesta ha estat l’única ocasió de perill dels blaugranes durant el segon temps. La bona defensa del conjunt de Manolo Herrero, que ha tancat completament el centre, ha provocat que les jugades de perill andreuenc es produíssin a pilota aturada. Al 62′ una falta frontal picada per Aday que ha refusat molt bé Sito, i al 84′, un córner centrat des de la dreta per Llobet que Dani Martí, arribant des de darrere, ha rematat a fora per poc. Encara abans del final Curro ho ha provat amb un xut de molt lluny, però la pilota ha marxat desviava a la dreta de la porteria valenciana.\nAmb aquest empat, l’equip surt de les places de play-off d’ascens i queda sisè amb 47 punts, a dos de la zona de privilegi.\nUE Sant Andreu: Morales, Pelegrí (Socías 69’), Moyano, Guillén, Aday (Dani Martí 79’), Miguélez, Tarradellas, Álex Cacho (Luis Blanco 45’), Llobet, Matamala i Curro.\nUD Alzira: Sito, Cristian, Escudero, Javi Moreno, Juande (Pepe Castell 76’), Tiquinho (Pucho 87’), Rafa Gimeno, Brenes (Lluis 64’), Ballester, Pablo Vidal i Edu Silva.\nGols: 0-1, Dani Guillén p.p. (29’), 1-1, Aday (41’)\nÀrbitre: Flores Roda (col·legi navarrès). Ha mostrat la targeta groga als locals Matamala i Luis Blanco i als visitants Javi Moreno, Rafa Gimeno, Brenes i Ballester.


Vettel pateix un aparatós accident al circuit de Montmeló\nEl pilot alemany ha xocat contra les proteccions del mur en perdre el control a la corba 3 del circuit de Montmeló durant les sessions de pretemporada\nSebastian Vettel ha patit un aparatós accident durant la sessió matinal al circuit de Montmeló | EFE\nDurant la jornada d’aquest dimecres de les últimes sessions prèvies a l’inici de la temporada de Fórmula 1, Sebastian Vettel ha estat el protagonista de l’entrenament al circuit de Montmeló. L’alemany ha patit un aparatós accident en estampar-se contra les proteccions en una de les corbes quan arribaven a la meitat de la sessió d’entrenaments matinals.\nEl pilot alemany ha perdut el control del seu Ferrari, a la corba 3, i ha anat directe contra les proteccions del mur a més de 200 km/h. Per sort, tot i haver-se tractat d’un espectacular accident, el pilot ha pogut sortir del monoplaça pel seu propi peu. El Ferrari ha estat retirat del recorregut per la grua i està sent avaluat pels mecànics de l’escuderia italiana. Així ho ha informat el compte oficial de Ferrari a Twitter: «Seb5 ha anat fora a causa d'un problema mecànic. El cotxe està ara al garatge per realitzar-li els controls necessaris».\n«Hi ha hagut un problema amb la suspensió davantera esquerra»\nSegons ha avançat, ‘El Español’, Vettel ha explicat com ha anat el seu accident: «Estava entrant a la corba tres i, per la sensació que he tingut a dins del cotxe, hi ha hagut un problema amb la suspensió davantera de l’esquerra i, a partir d’aquí, no hi havia res que pogués fer per evitar l’impacte perquè això no depenia de mi» ha declarat.\nEl pilot alemany assegura que «seria molt més fàcil si l’escapatòria hagués estat més gran i el cotxe no hagués xocat contra res perquè ara hi ha danys a causa d’aquest impacte». És per aquest motiu que Vettel no ha pogut participar en la sessió d’entrenaments de la tarda i seguir provant el seu Ferrari al circuit català.


La 5a edició consolida el Festival de Cinema de la Cerdanya - El Periòdic d'Andorra\nLa 5a edició consolida el Festival de Cinema de la Cerdanya\nPublicat el Dimarts, 26 d'agost de 2014 | 01:00 h\nEl certamen conclou amb un gran èxit de participació amb més de 600 films independents\nUna de les projeccion del certamen a Puigcerdà Foto: MERCÈ RIAL\nLa cinquena edició del Festival Internacional de Cinema Independent i Curtmetratges de Cerdanya va concloure amb un gran èxit de participació (més de 600 films independents) i de públic assistent.\nA més a més, s'han consolidat una sèrie d'activitats paral·leles a l'entorn del festival de cara a promocionar els rodatges a la comarca. El Festival, organitzat i finançat per la Cerdanya Film Commission i el Grup de Recerca de Cerdanya, es consolida així com una activitat cinematogràfica de referència al Pirineu a l'estiu i atreu un gran nombre de professionals del sector, des de directors a tècnics i productors, així com un nombrós públic ceretà o turista amant del bon cinema i de les propostes que els joves creadors presenten a aquest certamen.\nEn aquesta edició que va cloure el cap de setmana passat, s'hi van presentar 31 films de diverses nacionalitats i temàtiques, que es van projectar en les quatre sessions oficials del Festival. Les jornades van cloure amb la secció Finalistes (on el públic va votar in situ el premi econòmic del festival). El jurat va destacar la dificultat a l'hora de fer la selecció de les obres finalistes a causa de la gran qualitat de les pel·lícules presentades així com pel creixement exponencial de treballs rebuts respecte de l'edició passada. Després de les projeccions i mentre es feia el recompte de vots, es van presentar diferents iniciatives: per una banda, els tres curtmetratges fruit del taller d'interpretació de l'any passat; en segon lloc, el curtmetratge del director ceretà Sergio Morente, The Big Battle Theory, cofinançat per la Cerdanya Film Commission i l'Ajuntament de Puigcerdà, que va fer les delícies del públic assistent i que relata una relació íntima de parella en clau d'humor i ciència ficció.\nPer últim, Salva Martos Cortés, afamat director malagueny, va presentar el seu nou projecte Hablemos del amor, un curtmetratge professional amb el suport de la Cerdanya Film Comission i el Grup de Recerca e Cerdanya, que es rodarà el proper setembre i que compta amb els reconeguts actors Joan Carles Suau i Júlia Estornell com a caps de cartell.\nEntrega de premis / Presentada pel periodista Josep Maria Teignier i en presència de les autoritats municipals, l'equip organitzador del Festival i els guanyadors de cada categoria, es van repartir els trofeus, unes escultures obra de l'escultor en forja local Albert Tàpias i es va projectar el curtmetratge guanyador, Eladio y la puerta interdimensional, dels directors madrilenys Miguel Provencio i María Giráldez. El curtmetratge compta amb la participació dels actors Fran Perea i Celso Bugallo, amén de l'estel·lar aparició d'una foca i té l'anècdota que els directors van gastar el seu regal de casament per contractar els serveis d'aquest curiós i divertit animal.\nEl palmarès i les fotografies del Festival estan a la pàgina web, www.filmcerdanya.cat .


Teràpies alternatives, com l'homeopatia i l'acupuntura, quedaran fora del sistema sanitari\n5 min. Madrid / Barcelona 15/11/2018 00:41\nSÒNIA TRUJILLO / LAIA SERÓ\n651x366 La ministra de Sanitat, María Luisa Carcedo, i el ministre de Ciència, Pedro Duque, aquest dimecres / ZIPI/EFE La ministra de Sanitat, María Luisa Carcedo, i el ministre de Ciència, Pedro Duque, aquest dimecres / ZIPI/EFE\nEl govern de Pedro Sánchez va declarar ahir la guerra a les pseudoteràpies per “defensar la salut”, en paraules de la ministra de Sanitat, María Luisa Carcedo. La titular de la cartera de Sanitat i el ministre de Ciència, Pedro Duque, van presentar a l’Institut de Salut Carlos III de Madrid un pla per eliminar les pseudoteràpies dels centres sanitaris i també de les universitats. Entre aquestes teràpies alternatives, segons fonts consultades, hi hauria l’acupuntura i l’homeopatia, encara que des del ministeri expliquen que avaluaran totes les teràpies alternatives per comprovar quines tenen un aval científic i quines no, i seran aquestes últimes les que quedin instantàniament excloses del sistema sanitari. El sistema de salut pública català pot acollir aquest tipus de teràpies alternatives de manera puntual per part de voluntaris i sempre com un servei complementari als tractaments científics. De fet, des del Consell de Col·legis de Metges de Catalunya ja es va editar un decàleg per deixar clar que aquest tipus de serveis han de ser sempre un complement a les teràpies científiques i mai un substitutiu.\nPrecisament amb aquesta filosofia ahir els professionals de la sanitat consultats per l’ARA valoraven positivament la regulació que vol impulsar el govern espanyol perquè ja feia temps que denunciaven que aquest era un terreny “pantanós” que calia endreçar, en paraules de l’especialista en medicina preventiva i salut pública Antoni Trilla, que treballa a l’Hospital Clínic. I també perquè reconeixen que la normativa actual feia difícil perseguir aquells que, sense acreditar evidències científiques, asseguraven que curaven malalts amb pseudoteràpies.\nDe fet, les teràpies alternatives fa temps que estan en qüestió a l’estat espanyol. Des del ministeri de Sanitat, l’any 2007 es va crear un grup de treball, integrat per representants dels departaments amb competències en sanitat, educació i ciència, amb la presència de l’Institut de Salut Carlos III i també de les comunitats autònomes, per analitzar l’evidència científica d’aquestes teràpies. Ahir, però, l’executiu espanyol va fer un pas més enllà i es va mostrar disposat a expulsar aquestes pseudoteràpies del sistema sanitari i també de les universitats. En el cas dels centres sanitaris, un dels mecanismes serà fixar uns requisits que hauran de complir els centres. “El que no respongui als requisits no podrà portar el títol de sanitari”, va sentenciar Carcedo, que, a més, va assegurar que això servirà tant per a centres públics com per a privats.\nEntitats com el Col·legi de Metges de Barcelona demanen que aquests requisits s’estableixin d’acord amb els professionals i que abans de prendre qualsevol decisió sigui una comissió d’experts la que avaluï quines pràctiques poden ser considerades pseudoteràpies i quines no. Perquè hi ha graus, diuen. “I això ho ha de decidir la comunitat científica i no l’administració”, suggeria el president, Jaume Padrós. En aquest sentit, ell i altres professionals assenyalen sobretot el cas de l’acupuntura. Al·leguen que aquest cas no és equiparable a altres pràctiques, perquè sí que hi ha estudis que en demostren l’eficàcia en alguns casos. “L’acupuntura s’ha demostrat amb evidències que és absolutament defensable com a teràpia complementària”, va assegurar Padrós. L’entitat també va puntualitzar que, en qualsevol dels casos, aquesta llista hauria d’estar en permanent previsió perquè el món de la ciència és “dinàmic” i “el que avui té evidència pot ser que demà sigui el contrari”.\nEls seguidors augmentaven\nEl govern espanyol també va recordar que el pla de xoc es presenta en un moment en què l’assistència a les pseudoteràpies no és, precisament, residual. Segons la ministra, que va fer al·lusió a una enquesta del Fecyt, “gairebé un 60% de la població assegura que l’acupuntura funciona” i “un 53% que els tractaments homeopàtics són efectius”. I, segons un baròmetre del CIS de febrer del 2018, “més d’un 6% de la població va assistir a un professional de l’acupuntura” i “gairebé un 10% va visitar la consulta d’un homeòpata”, va explicar Carcedo. Un altre dels mecanismes per vetar les psuedociències dels centres sanitaris serà la regulació de la publicitat enganyosa perquè no es publicitin com el que no són les pràctiques que no estiguin emparades pel coneixement científic.\nDes del Col·legi de Metges de Barcelona, però, conviden el govern espanyol i el món de la salut en general a fer autocrítica. Diuen que cal reconèixer que aquesta tendència a l’alça no només es deu a la publicitat enganyosa, que ha trobat en les xarxes socials l’aliat perfecte. “Si els ciutadans s’han acollit a aquestes teràpies és perquè s’han vist rebotats del mateix sistema sanitari per insuficiències en l’atenció”, va lamentar Padrós fent referència sobretot a aquells pacients que pateixen malalties de difícil cura o pronòstic incert.\nEn el cas de les universitats, es modificarà la normativa de manera que aquestes pseudoteràpies sense fonament científic quedin fora de les titulacions universitàries relacionades amb pràctiques que sí que tenen aquest aval. Caldran, però, acords amb la comunitat educativa, comunitats autònomes i col·legis professionals.\nAvui hi ha una reunió del ministeri de Sanitat amb les comunitats, tot i que Catalunya, amb la consellera Alba Vergés de baixa, no hi assistirà. Des del departament ja s’estudia com afectarà aquest pla a la sanitat catalana i es treballarà en el marc de les comissions.\nLes mesures del pla per combatre l’avanç de les pseudoteràpies\nEl govern espanyol s’ha compromès a generar més informació sobre les pseudoteràpies i traslladar-la a tots els actors implicats, des de les administracions fins als professionals i la ciutadania.\nSancions a la publicitat enganyosa\nEl pla també preveu sancions per evitar la publicitat trampa d’aquestes teràpies, ja sigui a les xarxes o a través d’actes per promocionar productes.\nFora dels centres sanitaris\nUna de les mesures més contundents és la d’“eliminar” les pseudoteràpies dels equipaments que tinguin la llicència de centres sanitaris: hospitals, clíniques i atenció primària.\nEl pla preveu revisar els títols oficials de grau i els màsters de la branca de la salut per assegurar-se que no promouen les pseudoteràpies. Sobre les titulacions pròpies, no hi ha res decidit.


El Consell Insular de Menorca ha presentat el programa d’activitats de la Diada del Poble de Menorca 2015\nEl Consell Insular de Menorca ha presentat el programa d’actes de la festivitat de Sant Antoni, patró de Menorca, que enguany s’emmarca en l’any dedicat a la figura de l’escriptor menorquí Àngel Ruiz i Pablo i la candidatura de la Menorca Talaiòtica a Patrimoni de la Humanitat.\nL’acte institucional amb motiu de la Diada del Poble de Menorca tindrà lloc el dissabte 17 de gener a partir de les 18:00 hores al Teatre Principal de Maó, amb la conferència: “La Menorca descrita per l'Arxiduc”, a càrrec de Miquel Àngel Casasnovas Camps, historiador, professor i doctor en Història per la Universitat de les Illes Balears. A continuació, es lliurarà la Taula d'Or del Premi Maria Lluïsa Serra que la Comissió Tècnica Assessora de Patrimoni Històric del Consell Insular de Menorca ha atorgat a Lluis Plantalamor, ex director del Museu de Menorca, i després, concert de la Banda de Música des Migjorn Gran.\nLa Banda de Música des Migjorn Gran actuarà també diumenge 18 de gener a partir de les 12:00 hores a la Sala Polivalent del Canal Salat de Ciutadella.\nEntre les novetats d’enguany destaquen les visites al poblat talaiòtic de Montefí a Ciutadella (al camí Vell de Maó) i al poblat talaiòtic de Cornia Nou a Maó (al camí Vell de Sant Climent). Ambdues visites s’han organitzat en el marc de la candidatura de la Menorca Talaiòtica a Patrimoni de la Humanitat i després de l’èxit aconseguit amb les visites guiades que es realitzen al llarg de l’any als diferents jaciments talaiòtics.\nMaruja Baillo ha manifestat la importància d’implicar als menorquins en la preservació de la cultura Talaiòtica i en l’impuls de la candidatura a Patrimoni de la Humanitat, “a través d’activitats que ens ajudin a conèixer la nostra història i les nostres arrels i més en dates tan significatives com és Sant Antoni, la festa de tots els menorquins”. Ha recordat que aquest any serà decisiu per a Menorca donat que s’escollirà la candidatura que representarà Espanya davant la UNESCO, “pel que necessitem més que mai el recolzament de tots els menorquins per poder mostrar al món la història i cultura que guarda la nostra illa”.\nS’ha organitzat també una exposició de carruatges antics de les col·leccions particulars d'Antoni Vinent i Bep Guàrdia pels dies 17 i 18 a la plaça d'Espanya i del Carme de Maó. Així com una visita guiada al Museu de Menorca prevista per diumenge dia 18 de gener que porta per títol “Testimonis de la història d'una conquesta”, a través de diverses peces emblemàtiques del fons del Museu, es farà un viatge en el temps per descobrir qui habitava Menorca al 1287, qui era Alfons III el Liberal i què va fer sant Antoni per ajudar-lo en la seva comesa. Per últim, cal destacar la representació de l’obra de teatre “El viatge tràgic de l’amo en Xec de s’Ullastrar”, de Frederic Erdozaín, sobre el text d’Àngel Ruiz i Pablo, i que tindrà lloc el proper 11 de gener al Teatre Principal de Maó, a les 18.00 hores.\nPer acabar, la Consellera ha destacat que tant els dos concerts de la Banda de Música des Migjorn Gran, com l’obra de teatre “El viatge tràgic de l’amo en Xec de s’Ullastrar”, són gratuïts i les entrades limitades es troben als ajuntaments de cada municipi de Menorca.\nMaó, 8 de gener de 2015\nPrograma Diada del Poble de Menorca 2015


Què trobaràs a la programació a distància?\n1. EL CATÀLEG\nAl catàleg hi trobaràs una selecció de grans obres de teatre nacionals i internacionals que, en els darrers temps, han marcat el públic, especialment el del festival. Un catàleg de filmacions de muntatges teatrals en versió original de diversos directors i directores que han passat per Temporada Alta o que suposen fites en la seva trajectòria. Aquest any prestem una atenció especial a:\nPagant una única subscripció de 3 euros, que anirà a l’Associació d’actors, tindràs accés a totes les produccions del catàleg que inclouen espectacles d’artistes com Mariano Pensotti, Christiane Jatahy, Guy Cassiers, Sergio Blanco, Pau Miró o Mal Pelo, entre altres.\nConsulta tota la programació del catàleg en aquest enllaç.\nHem posat en marxa un sistema de subscripció al catàleg complet, accessible durant el festival, que no inclou els nous formats ni els espectacles en directe. Et pots subscriure en el següent enllaç.\n2. NOUS FORMATS\nLa programació a distància va molt més enllà dels espectacles en catàleg. També aprofitem la plataforma per oferir propostes que incorporin la dimensió digital al fet artístic, explorant nous llenguatges i unint el teatre amb la pantalla. Es tracta d’espectacles pensats d’origen en aquest format per artistes propers al festival i els trobaràs sota la categoria de nous formats amb un preu individual (en alguns casos, gratuït). A l’edició d’enguany, tenim propostes de Lagartijas tiradas al sol, Juana Dolores o Rodrigo García.\n3. EN DIRECTE\nD’altra banda, emetem esdeveniments en directe per poder seguir des de casa com, per exemple, l’ XI Torneig de dramatúrgia, i també amb un preu apart de la subscripció al catàleg. Pots consultar la programació completa d’aquest apartat al següent enllaç:\n4. EL CURT\nPer últim, al nostre canal de YouTube, hi podràs veure el curt d’enguany del festival dirigit per Salvador Sunyer i Vidal, que ha sigut el creador dels espots de Temporada Alta durant els últims 10 anys. Coincidint amb el 30 aniversari del festival, en Salvador té una filla i no es veu amb forces de continuar essent la mateixa persona que creia ser. Alopècia Androgènica és l’últim curtmetratge que farà per aquest festival de teatre que dirigeix el seu propi pare, amb qui comparteix nom i pentinat.


> Recursos > androide > Top 5 Android administrador de música\nAndroide està resultant ser el contendent en el mercat mòbil. Gairebé tots els nous dispositius venint en el mercat es precarreguen amb Android. La brillantor de l'android és de fet a causa de la seva facilitat d'ús. Permet administrar els arxius al seu telèfon amb facilitat. Un element de la galeria és fàcil de manejar i així és per gestionar música en android.\nHi ha diverses aplicacions en el mercat que pot servir com administrador de música Android. Les següents són algunes aplicacions d'èlit. Llegiu sobre i triar el millor per utilitzar.\n1. DoubleTwist - director de música Android\nDoubleTwist és una aplicació definitiva que permet sincronitzar els seus playlists, tots els arxius de música i vídeos des d'iTunes al seu mecanisme Android amb uns pocs clics i reproduir-los així. És un tot-en-un podcast, ràdio i música intèrpret, estalviant-li de la molèstia de mantenir separades apps per a syncing i escoltar música i la ràdio.\nMúsica, playlists i sincronització de vídeo.\nDisposen de ràdio màgia predefinida.\nIntèrpret de música amb la llista de reproducció intel ligent.\nProporcionar tercer a Wifi parlants.\n2. AirDroid - music manager per a Android\nAirDroid és un director de música ràpid i convenient per Android per transferir ringtones, fotos, vídeos i qualsevol altre arxiu damunt i fora Android. Amb aquesta aplicació obtenir ple control de la seva música remotament. Permet usuari per previsualitzar, importar o exportar la música i posar música com ringtone des d'un navegador web.\nPrevisualitzar, importar o exportar la música.\nSuprimir la música no desitjat.\nPosar música com ringtone des de navegador de web d'un PC.\n3. Mobogenie - eina de direcció de música d'Android\nMobogenie és una gran aplicació per gestionar música en el dispositiu Android. És capaç d'explorar la nova música i descarregar, importar, exportar cançons, ringtones i els grava directament amb un PC. També arriba amb un intèrpret de música integrades. A més, ofereix un mercat que li permet trobar, descarregar, cançons d'importació/exportació, ringtones i vídeos.\nCerca música recent.\nDescarregar música, ringtones i empapera directament.\nReproductor de música incorporat.\n4. Mobisynapse - music manager per a telèfons Android\nMobisynapse és una utilitat lliure Android utilitzat per a la sincronització de la música entre Android telèfon i un PC i la sincronització de les llistes de reproducció amb iTunes. És una música biblioteca gestió i sincronització massa. Que també disposa d'una opció còpia de seguretat per a tots els seus medis acontenten.\nSincronitzar la música i altres mitjans de comunicació entre el seu telèfon Android i PC.\nSincronitzar llistes de reproducció amb iTunes.\nReserva i restaura (música i vídeos) fitxers multimèdia.\n5. Wonderhsare MobileGo for Android - director de música escriptori Android\nAnar Wondershare mòbil per Android (Win) és un dels millors directors música androide. És una gran opció per a persones amb l'afició descarregar noves cançons de MP3 des de Wontube i molts llocs web de música. Podeu retrocedeixi els seus arxius de música i restaurar-los quan vulgui. Et permet sincronitzar llistes de reproducció entre telèfon Android o pastilla i iTunes. A més, permet als usuaris convertir i música d'importació a la Android optimitzat el format de.\nDescarregar MP3 nou i cançons.\nSincronitzar llistes de reproducció des d'iTunes biblioteca i viceversa.\nTransferir música entre dispositiu Android i l'ordinador.\nMúsica i playlists de reserva i restaurar-los amb facilitat.\nMúsica de convertir a Android formats admesos.\nPosar la seva cançó volia com ringtone.\nPer a usuaris de Mac, pot provar el Wondershare MobileGo for Android Pro (Mac), un Android music manager per a Mac.


Wikiloc | Itinéraire Collada Fonda (Setcases-Espinavell), Costabona, 2464m, Mort de l'Escolà, 2463m i Roc Colom, 2506m\nalpinisme (Itinéraires alpinisme en Espagne → Catalogne → Setcases )\nCollada Fonda (Setcases-Espinavell), Costabona, 2464m, Mort de l'Escolà, 2463m i Roc Colom, 2506m\nCostabona - Roc Colom, des de la Collada Fonda. (randonnée)\nCollada Fonda-Pic de Costabona (2465 m.) Les Esquerdes de Roja-Barraca de la Coma del Tec-Mines del Costabona-Collada Fonda 201 (randonnée)\nVu 3666 fois, téléchargé 197 fois\nBonica excursió de mitja jornada que ens portarà a recórrer aquesta bonica zona del Pirineu. Qualsevol època és bona per a fer-la, però en el cas de la d'avui, feta a la primavera destaca per la verdor exuberant que ens envolta per tots costats i neu que encara queda a las parts més altes.\nL'inici de l'excursió és a la collada Fonda en la pista que uneix Setcases amb Espinavell.\nSeguirem tota l'estona el camí ben marcat que segueix el llom de la muntanya, pintura de GR, que deixarem quan aquest gira a l'esquerra per anar al coll de Pal.\nNosaltres seguirem llom amunt fins el mateix cim del Costabona.\nSortirem del cim i baixarem a tocar el coll de Pal i seguirem un ben marcat i evident camí que va a buscar les fonts del riu Tec.\nTravessarem l'incipient riu Tec i ens enfilarem en diagonal passant per sota de les grans congestes i cornises de neu que hi ha sota el coll de la Mort de l'Escolà.\nSituats sota la vertical del cim de la Mort de l'Escolà hi pujarem directament tot seguint un llom.\nPer arribar al cim el terreny és una mica trencat, però sense cap mena de dificultat.\nBaixarem pocs metres en direcció al coll de la Mort de l'escolà i seguirem el carenar fins el roc Colom.\nSortirem del cim tot seguint un marcat corriol que ens porta al coll de Pal.\nRetrobem les marques del GR que seguirem fins enllaçar amb l'itinerari de pujada.\nde la collada Fonda al pic de Costabona: 1h 15mn\ndel pic de Costabona a les fonts del Tec: 25mn\nde les fonts a les Roques de la Mort de l'Escolà: 35mn\nde les Roques al coll de la Mort de l'Escolà: 10mn\ndel coll al roc Colom: 15mn\ndel Roc Colom a la collada Fonda: 1h 15mn\n(Per baixar del coll de Pal vaig tindre que fer dues aturades per posar i treure el grampons ja que hi havia una congesta que ho feia recomanable).\nPic de la Mort de L'Escolà\nColl de la Mort de l'Escolà\nCruïlla al refugi\nMuRaMaTSu 24 avr. 2015\nEnhorabona per la ruta i la descripció, volem fer aquesta ruta dijous de la setmana vinent (30 abril).\nCom ho veus per fer-la sense grampons? creus que ja es podrà fer? hi havia molta neu?\njspdetera 25 avr. 2015\nEls grampons els vaig posar per baixar del coll de Pal, doncs s'ha de travessar una congesta, curta, però força vertical. és només aquest curt pas. Hi ha altres opcions: passar-la sense grampons si la neu esta tova, o be pujar o baixar per contornejar la congesta.\nJo portava els grampons, perquè en aquesta època és una mesura de precaució, i per això els vaig fer servir. També pot ser que el dia 30 tot hagi canviat, doncs la neu es fon molt rapit si fa Sol\nMuRaMaTSu 25 avr. 2015\nPortarem els grampons doncs.\nMuRaMaTSu 6 mai 2015\nHem fet aquesta ruta però amb alguna variació degut a la boira, hem tingut que posar grampons en dues ocasions.\ngabi navarro 10 sept. 2018\nAvui he fet aquesta ruta. És preciosa i això que el dia ha estat fosc. A dalt dels pics hi feia força vent i hem tingut una mica boira. Però ha estat fabulosa. Jo l'he allargat una mica fins als peus de les esquerdes del Rojà, unes formacions rocoses força peculiars. La he posat Moderada per la pujada inicial, ja que dubto que tothom la pugui fer. Moltes gràcies jspdetera per compartit-la.\njspdetera 11 sept. 2018\nGabi navarro, moltes gràcies pel teu comentari\nDaniel Gonzalo Epelde 1 déc. 2018\nLa haré el 16 haber que tal\njspdetera 1 déc. 2018\nDaniel Gonzalo Epelde, si el tiempo acompaña, disfrutaràs\nGracias espero que sea A si\nBonjour, a trouvé cette itinéraire intéressante Collada Fonda (Setcases-Espinavell), Costabona, 2464m, Mort de l'Escolà, 2463m i Roc Colom, 2506m https://fr.wikiloc.com/itineraires-alpinisme/collada-fonda-setcases-espinavell-costabona-2464m-mort-de-lescola-2463m-i-roc-colom-2506m-9444980 Cordialement, Wikiloc | Itinéraires et randonnées du monde


La baixada de temperatures deixa algunes nevades intenses al Ripollès i la Garrotxa - Diari de Girona\nLa baixada de temperatures deixa algunes nevades intenses al Ripollès i la Garrotxa\nLa nevada obliga a circular amb cadenes a la collada de Toses de Ribes a Puigcerdà (N-260)\ngirona | ddg / acn 17.03.2016 | 10:41\nLa nevada de les últimes hores ha acumulat gruixos importants al Pirineu oriental i ha emblanquinat força indrets del Prepirineu i punts alts de la Catalunya Central. Les comarques on ha nevat amb més intensitat han estat el Ripollès, Osona, el Berguedà i la Cerdanya. Alguns dels gruixos de neu acumulats són els 25 cm de Sant Pau de Segúries, 24 cm a Das, 20 cm a Ventolà, 15 cm a Gombrèn, 5 cm a La Pobla de Lillet, 5 cm a Puigcerdà i 2 cm a Olot.\nSegons el Servei Meteorològic de Catalunya, aquest dijous la cota de neu anirà pujant fins als 1.100 metres però aquest matí, puntualment, voltarà els 400 metres. Avui hi ha quatre comarques amb avís per neu, dues de les quals en nivell taronja: el Ripollès i la Garrotxa.\nLa neu ha baixat fins a Solsona, Berga, la Seu d'Urgell i Ripoll, on el paisatge ha quedat enfarinat.\nSegons el Servei Català de Trànsit, per neu calen cadenes a la BV-4031 a Castellar de N'Hug, l'N-260 a la Collada de Toses, a la C-462 de Lladurs a la Seu d'Urgell i a la C-563 a Tuixent.\nNevades al Ripollès i la Garrotxa\nLa baixada de temperatures que es va viure ahir va provocar que entre la tarda i el vespre es registressin algunes nevades intenses al Ripollès i la Garrotxa. La cota de neu va baixar tant a la tarda com al vespre fins als 600 metres, cosa que va deixar enfarinades i emblanquinades algunes poblacions de les dues comarques. A l'hora de tancar aquesta edició, la situació havia obligat a activar la circulació de màquines llevaneu a algunes carreteres del Ripollès. En concret, ahir al vespre les màquines llevaneu van passar, en direcció nord, per la C-38 entre Sant Pau de Segúries i Camprodon i per la GIV-5264 a Setcases. El cas és que a les dues carreteres hi havia perillositat en la mobilitat per la presència de plaques de neu i gel a la calçada.\nLa nevada d'aquest dijous a la nit obliga a circular amb cadenes a cinc carreteres del país. Entre elles hi ha la carretera de Castellar de n'Hug (BV-4031), la collada de Toses de Ribes de Freser a Puigcerdà (N-260), la N-141C a l'altura de Moià, la C-563 de Tuixén a Gósol i la C-462 de Lladurs a la Seu d'Urgell.\nDe la mateixa manera, ahir Protecció Civil va demanar prudència a la mobilitat per les nevades de la tarda. També per les que es podien produir a la nit i a la matinada d'avui, perquè s'havia previst que la neu caigués a alguns territoris poc habituals, tenint en compte que la cota estava al voltant dels 600 metres. Així mateix, Protecció Civil va decidir activar la prealerta del pla Neucat.\nSegons va detallar el Servei Meteorològic de Catalunya, es calculava que els gruixos de neu fossin de cinc centímetres a cota 700 i de més de 20 centímetres a cota 1.200 metres. En canvi, al Pirineu Oriental es preveia que s'arribés a acumular fins a mig metre de neu per sobre els 2.000 metres. Altres zones catalanes on s'esperava que hi haguessin nevades: a les comarques de la Catalunya central, la zona del Montseny i l'interior de Tarragona. En concret, la predicció del Servei Meteorològic de Catalunya apuntava a la possibilitat de nevades a un total de 19 comarques catalanes amb una cota mínima al voltant dels 600 metres, que a la matinada podia arribar fins als 1.100 metres.\nTambé es calculava que a partir de la nit i de la matinada, entre les zones que podien estar afectades per la neu, hi havia la comarca de la Selva a la zona del Montseny, també algunes cotes altes de l'Alt Empordà, juntament amb el Pirineu Central i Oriental (que inclou la Garrotxa, el Ripollès i la Cerdanya).\nA partir d'avui es preveu que les nevades quedin restringides al Pirineu Central i Oriental, de manera que poden ser especialment abundants tant a la Garrotxa com al Ripollès fins a la tarda. Malgrat la baixada de temperatures, no s'esperen nevades a la zona metropolitana catalana, tampoc al litoral, ni a cap cota baixa on hi pugui haver afectacions generalitzades.


Silencis i somriures » Temps de Franja\nEstos dies de sopars d’empresa, les franjolines i franjolins desitgem en va que no aparega cap tema relacionat en Catalunya (Sixena, independència, llengua…). Com això és inevitable, mos “vestim” en un somriure com lo d’Alvy Singer (Woody Allen) a Annie Hall quan escolta un humorista nefast per a qui ha d’escriure uns guions. La veu en off d’Alvy es pregunta quant de temps podrà resistir amb aquella expressió de babau. En lo nostre cas el drama és pitjor, ja que lo català és la nostra llengua materna i, a més, molts tenim amics i familiars a Catalunya, la majoria dels quals són favorables com a mínim al referèndum. Los catalans constitucionalistes (per no dir-ne “unionistes”) se queixen que no poden opinar, però res a vore en la uniformitat de plom (llevat de TdF, és clar) que vivim los aragonesos respecte als ‘afers catalans’. Si volem tindre la festa en pau, cal fer d’Alvy Singer, callar i somriure com babaus.\nPilar Fanlo Campanals. Saragossa


La primera norma per gestionar els escàndols de corrupció de la Corona espanyola -nucli dur del sistema del 78-és contraprogramar-los amb algun altre escàndol, real o inventat, que passi dins el món independentista o que impliqui dirigents d’Unides Podem. La “regularització” de Joan Carles I amb Hisenda va ser ràpidament contestada amb un altre suposat escàndol que involucra l’empresari Xavier Vendrell, exsecretari d’organització d’ERC i impulsor del Tsunami Democràtic. Si les acusacions tenen la mateixa consistència de les que van dur, el mes d’octubre passat, a la detenció del mateix Vendrell, de David Madí i d’Oriol Soler dins l’anomenada operació Volhov (que ens va proporcionar la revelació que Rússia tenia preparats deu mil soldats per fer efectiva la independència de Catalunya), serem allà on sempre: la construcció de casos ficticis que serveixin de pantalla o de cortina de fum per desviar l’atenció. Però és que, fins i tot en el cas que hi hagi corrupció dins l’independentisme o dins Unides Podem, no serien categories comparables.\nPerquè en el cas de Joan Carles de Borbó, parlem d’un cap d’estat que ha practicat el frau fiscal massiu, com el més vulgar dels prevaricadors i dels corruptes. No cal ni que diguem “presumptament”, perquè el mateix Joan Carles reconeix implícitament els seus delictes en dur a terme les regularitzacions amb l’Agència Tributària (la més recent, fins i tot sense que hi hagués hagut prèviament cap requeriment per part de la Hisenda espanyola). La intenció d’evitar un procés judicial és més que manifesta, com també ho és la complicitat de la mateixa Agència Tributària, i de la Fiscalia, en consentir passivament aquesta manera de procedir.\nFins ara també ha estat còmplice de les maniobres de la casa reial (no de Joan Carles: de la casa reial) el govern d’Espanya, fins que divendres el president Pedro Sánchez se’n va desmarcar, però només a mitges. Sánchez necessita posar distància amb les tracamanyes d’un cap d’estat fugit als Emirats Àrabs per la pèssima imatge internacional que transmet, i també per la necessitat de posar oli amb els socis de coalició de govern -Unides Podem, precisament-. Però no n’hi ha prou quan, dins l’expressió del seu rebuig per aquesta continuació, es limita a qualificar l’actitud del rei emèrit com a “incívica” (la corrupció va bastant més enllà de l’incivisme), i sobretot quan posa en pràctica la segona norma del sistema del 78 en relació a la Corona, és a dir: condemnar Joan Carles i a continuació enaltir Felip VI. Els elogis que es fan servir per mirar de donar llustre a l’atrotinada monarquia actual són els mateixos que, durant 40 anys, es van dedicar falsament al rei pare. Per a Espanya, ha arribat el moment que l’única sortida política democràticament raonable és avançar cap a una refundació republicana. Pedro Sánchez i el PSOE tenen l’ocasió de liderar aquest procés o de quedar sepultats sota les pors, els càlculs i les indecisions de sempre, cosa que els pot fer tornar a èpoques de penúria que ja han conegut no fa tant.\nMonarquia Pedro Sánchez


Detenen el germà de la Karolina, la nena de 13 anys degollada a Mataró\nTres mesos després que la Karolina K., una nena russa de 13 anys, aparegués morta al seu pis a Mataró (Maresme), el misteriós crim podria haver-se resolt. La policia ha detingut a Alemanya el seu germà Stefan, de 16 anys, i que havia desaparegut coincidint amb el crim. L'acusen d'haver assassinat la nena, tal com avança La Sexta.\nEl noi va desaparèixer el mateix dia que van trobar el cadàver de la nena degollada. Des d'un principi, els Mossos van començar a buscar-lo però sense vincular-lo al crim, sinó perquè creien que també estava en perill. De fet, la policia i la mare temien que l'assassí també el perseguís perquè tot apuntava a una venjança contra la mare, que els dies en què es va cometre el crim era a Rússia celebrant l'aniversari del seu fill gran i havia deixat sols a casa els fills petits.\nEn no tenir notícies seves, la mare va demanar a uns amics que anessin a comprovar si els nens, que feia pocs mesos que vivien a Mataró i pràcticament només parlaven rus, estaven bé. Quan aquests van aconseguir entrar al pis, van trobar el cadàver de la nena en una habitació plena de sang i com el germà havia desaparegut.\nDetingut a Alemanya\nTot i això, ara els Mossos asseguren que el noi hauria fugit després de matar la seva germana. Els investigadors, però, van seguir-li la pista i, després que arribés a Alemanya, la policia el va detenir dies després del crim. Ara, ha estat extradit a l'estat i ha estat posat a disposició de les autoritats judicials.\nL'Stefan ha ingressat en un reformatori acusat de l'assassinat de la seva germana Karolina. Les investigacions se centren ara en descobrir els motius i les circumstàncies d'aquest crim. El cas, mentrestant, continua sota secret de sumari.\nTots els interrogants de l'assassinat de la Karolina, la nena degollada a Mataró\nEls Mossos busquen el germà de 15 anys de la nena de 13 morta a Mataró\nTroben morta una nena de 13 anys amb un tall al coll a Mataró


The Red Lion Inn Babcary Regne Unit - Ofertes d'hotels amb els MILLORS DESCOMPTES EN LÍNIA\nVeure tots els 2 allotjaments a Babcary.\nMain Street, Babcary, Babcary, Regne Unit - Molt bona ubicació - Veure al mapa\nMés informació sobre The Red Lion Inn\nTant si es tracta d'un viatge de plaer com si és de negocis, The Red Lion Inn és una elecció d'allotjament magnífica quan visiten Babcary. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, The Red Lion Inn és compromet a que la seva estada sigui el més còmoda possible. Mentres estan allotjats en aquestes meravelloses instal.lacions, els clients poden gaudir de instal.lacions per a minusvàl.lids, restaurant, bar.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix una excelent varietat d'instal.lacions d'oci, incloent jardí. Si buscau un allotjament còmode i adequat a Babcary, faci de The Red Lion Inn la vostra llar.\nCal que informeu el The Red Lion Inn de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.\nAllotjaments a Babcary


Borsaholic: Oriol Amat, aquesta crisis és com la del 2001\nEnviat a 22:40\nConsidero a Oriol Amat un gran professional i m’encanta escortar-lo. Però em fa gràcia que sembla que aquest últim any s’està publicitant al màxim i no ser el perquè precisament aquest any. En menys d’un any l’he vist a la televisió 3/24, a la contra de la Vanguardia i a un parell de llocs més que ara mateix no recordo. Els mitjans han descobert ara la seva gran vàlua, com va passar amb el Leopoldo Abadia, o hi ha algun altre motiu ?\n11 de desembre, 2008 20:32\nAquesta crisis ha sigut una eina de marquèting rodona per posar l'economia a la palestra.\nMolta demanda d'informació econòmica, almenys des dels mitjans de comunicació tradicionals, i això ho estan aprofitant tots els que poden, treient llibres, sent tertulians o fent conferències...\nNomés cal veure a qui han donat el Nobel, segurament s'ha valorat més la seva aportació divulgadora que pel seu treball d'investigació. El circ mediàtic ha arribat a l'economia, i ho celebro, ja que millor que l'entreteniment vingui pel culebrot de la crisis que pel del cachuli.\n12 de desembre, 2008 10:51\nSi, ja hi han prous programes de 'culebrons', com a mínim durant aquests mesos els mitjans tradicionals han donat més importància a l'economia que no pas a la 'Rociito', que ja tocava !!\n12 de desembre, 2008 18:09\nAvui he anat a una conferencia del Oriol Amat sobre la Crisis i com la veu, demà faré un escrit del que m'ha semblat la seva intervenció, però ja t'anticipo que el regust de la conferencia ha sigut molt bona.\n15 de gener, 2009 22:27\nPerfecte, estaré pendent del teu post! Per cert, la qualitat dels continguts i la productivitat del teu blog està totalment a l'alça. Felicitats per la teva bona feina.\n16 de gener, 2009 12:10\nMoltes gràcies. La veritat es que estic intentant millorar dia a dia e intentar publicar cada dia. Però a vegades es dificil trobar el temps necessari per llegir el que ha passat i escriure un article amb certa qualitat, per això si algun dia no tinc temps no publicaré aquell dia, encara que la meva intenció es ser constant.\n16 de gener, 2009 20:10


[VÍDEO] La impressionant marxa dels Vigatans recorda els presos polítics\nVic s'avança a les desenes de marxes de torxes previstes arreu de Catalunya la vigília de la Diada\n07.09.2019 - 09:12\nActualització: 07.09.2019 - 11:12\nVic ha celebrat la passada nit la dissetena ‘Marxa dels Vigatans‘, la seva particular i vistosa marxa de torxes prèvia a la Diada de l’11 de setembre. Una marxa que s’avança a la majoria de les que es fan arreu del país dimarts, vigília de la Diada.\nDesenes de marxes de torxes arreu del país il·luminaran la vigília de la Diada\nEnguany s’ha volgut recordar els presos polítics i els exiliats, i d’aquí l’impressionant espiral de foc final en forma de llaç que ha adquirit la marxa a la Plaça Major. Hi han coincidit diverses columnes procedents d’Osona i el Lluçanès.\n‘L’espiral de foc simbolitza el compromís amb la nostra història, cultura i país. Una marxa que enllaça el passat amb el present, i que s’obre al futur. Tot un poble que marxa cap a la llibertat’, ha dit el conductor de l’acte. Poc després, a l’escenari s’han recordat els dies d’empresoanment dels líders independentistes.\nLa narració de l’auca queda interrompuda i les cel·les de l’escenari mostren el comptador dels dies que fa que hi ha persones injustament empresonades. #MarxaVigatans19 pic.twitter.com/BRF8VrEYdA\n— Òmnium Cultural Osona (@OmniumOsona) September 6, 2019\n.@EstherCuixart: “Dir-vos que el Jordi està bé i que la presó l’ha enfortit i està més ferm pels drets que estem defensant i pels que estem lluitant. La condemna serà dura, però si vosaltres i nosaltres estem al carrer de manera pacífica i permanent, ho aconseguirem”. pic.twitter.com/06MYdsz1iI\nS’il·luminen també els retrats de les persones exiliades que pengen de les façanes de la Plaça Major de Vic. #MarxaVigatans19 pic.twitter.com/URgAxDNMm7\nDurant els parlaments, tant el president de la Generalitat, Quim Torra, com el vicepresident d’Òmnium Cultural, Marcel Mauri, han fet una crida a la participació en la Diada. El responsable d’Òmnium, a més, ha instat a ‘mantenir la flama de la dignitat i la vida col·lectiva’ davant la que serà ‘una sentència injusta’ i a la que és ‘imprescindible respondre sortint de nou al carrer.’ Mauri, que aquest divendres ha visitat Jordi Cuixart a Lledoners, ha volgut llegir una carta d’aquest en la que demanava ‘coratge’ i instava a ‘omplir de nou’ els carrers per dir ‘no a la repressió.’\nPer la seva part, Torra ha recalcat que cal aprofitar la Diada ‘per reprendre el que ara ha de ser l’objectiu, la independència.’ Torra ha demanat ‘coratge’ i ‘confiança’ als assistents, a banda d’apel·lar a la necessitat d’anar ‘junts’ per defensar la llibertat de Catalunya. Les seves paraules han anat, primer, aclamades pel públic a través d’un llarg aplaudiment del que s’ha passat a clams a favor de la llibertat dels líders independentistes i a la unitat.\nL’acte, que ha omplert la plaça Major, també ha comptat amb la participació per videoconferència de Marta Rovira i un vídeo enregistrat de Carles Puigdemont.\n#MarxadelsVigatans avui la @martarovira ens ha emocionat.Espero que aviat siguem tots lliures i torneu a caminar pels carrers del vostre país cada un dels exiliats i dels presos polítics. pic.twitter.com/85sHnK9Y2W\n— Marysoprano||*|| (@Marysopranos) September 6, 2019\n“LA MARXA DELS VIGATANS” organitzada per @omnium a #Vic, ha set espectacular !!!\nAmb parlaments del MHP Puigdemont @KRLS , MHP Torra @QuimTorraiPla i de @martarovira @jcuixart\nTots ells han coincidit:\n11-S tots a la manifestació OBJECTIU INDEPENDENCIA !!!\nSeguim determinats !! pic.twitter.com/oNkDLGICuD\n— Cèsar Lagonigro (@CesarLagonigro) September 6, 2019


juny | 2014 | infouniversitat\nEstudiar per mig món té beca\nREDACCIÓ. El Banc Santander lliurarà les credencials de becari o becària del programa Beques Internacionals Santander a la Universitat de València aquest dilluns, 23 de juny, al Saló d’Actes de l’edifici del Rectorat….\nVeus i mirades per la conservació de l’Horta de València\nREDACCIÓ. La Punta, Vera o Campanar són parts de l’Horta de València que els últims anys han anat desapareixent com a conseqüència de diverses actuacions urbanístiques. Per a mantindre obert el debat sobre…\nEls europeus ja no escriuen la història\nBEA PASCUAL. L’apoderament dels països emergents com ara Xina i la lluita per mantindre l’hegemonia per part dels Estats Units obrin una incògnita sobre el futur de les potències: resoldran aquests països els…\nUn debat més enllà de Monarquia o República\nLORENA HERNÁNDEZ. Trenta-nou anys com a cap d’Estat. Al·lega que és el moment de deixar espai i lloc a les noves generacions. Amb setanta-sis anys, dóna pas al seu fill Felip en un…\nVocacions tecnològiques i científiques de la mà de Matemàtiques i Enginyeria\nJORGE CHENOVART. Les matemàtiques formen part del present i el futur acadèmics dels estudiants, tant en xiquets com en majors. Cal buscar propostes docents que ajuden a estimular el raonament dels més menuts,…\nUna vacuna per a vint-i-dos milions de xiquets\nLORENA HERNÁNDEZ. Cada any moren més d’un milió i mig de xiquets i xiquetes per malalties que es podrien previndre amb una vacuna. Els programes d’immunització es calcula que eviten actualment, segons dades…\nIsidro-Salvador Monzó (nou degà Facultat de Química): “Cal transparència i comunicació fluida amb tots els estaments i sensibilitats del centre”\nREDACCIÓ. Isidro-Salvador Monzó Mansanet (Simat de la Valldigna, 1951) és el nou degà de la Facultat de Química de la Universitat de València. Entre les prioritats del seu equip estan millorar la comunicació…\nRecta final de la Lliga Interna esportiva a la Universitat de València\nJORGE CHENOVART. La competició esportiva universitària es troba en la seua recta final. Queden pocs campionats nacionals per disputar-se i l’èxit en els autonòmics reflecteix el nivell de la institució acadèmica. Per a…\nLa CRUE integrarà un grup de treball sobre igualtat\nVideo Media Uni INÉS SOLER JULVE. Els resultats de la setena Trobada d’Unitats i Organismes d’Igualtat de les Universitats Públiques espanyoles han sigut els esperats: s’aconsegueix un compromís ferm per part de Manuel…\nSis converses amb sis Nobel\nJORDI CASTRO SERRANO. Sis premis Nobel, de Química, Medicina, Economia i Física han visitat la Universitat de València per a compartir els seus coneixements amb la comunitat universitària, en el marc d’unes trobades…\nPiratas de la Ciencia trau el coneixement de les aules i l’acosta als barris de València\nDAVID M. BOSCH. Piratas de la Ciencia és una associació multidisciplinària de divulgació científica formada amb l’objectiu d’estendre la ciència d’una manera participativa i col·laborativa, i impregnar-la amb altres àrees com ara l’art,…\nEleccions a Egipte davall la lupa universitària\nBEA PASCUAL. Fa només tres anys que Egipte va eixir de la dictadura de Hosni Mubarak, però ha sigut recentment quan ha començat a donar els primers passos cap a la democràcia. Tot…


ultraparis : Entreno Doblemarató + I Marató Vies Verdes\nEntreno Doblemarató + I Marató Vies Verdes\nRecorregut de la doble-marató d'entreno (Montornès -> Girona) + recorregut de la I Marató Vies Verdes (Girona -> Sant Feliu de Guíxols): total 126.585km (triple-marató) en 11:26:46 (7:38:19 + 3:48:27)\nDesnivells: D+450m D-472m\nTipus de prova: Marató ruta\nNom: I Marató de les Vies Verdes\nPoblació sortida: Girona\nPoblació arribada: Sant Feliu de Guíxols\nDesnivells: D+234m D-294m\nTerreny: 95% terra, 5% asfalt\nRitme (min/km): 5:24.8\nPosició categ.sub50: 73\nPosició homes: 156\nPosició general: 169\nLes darreres 4 setmanes he fet 6 tirades llargues per preparar-me:\n3:22:41, 42.20km, 04-02-2013 R=4:48.2 D+265m D-265m\n3:27:49, 42.20km, 16-02-2013 R=4:55.5 D+232m D-232m\n3:42:45, 42.20km, 30-01-2013 R=5:16.7 D+088m D-088m\n5:29:35, 50.00km, 10-02-2013 R=6:35.5 D+400m D-400m\n5:42:54, 50.00km, 09-02-2013 R=6:51.5 D+300m D-300m\n7:55:26, 84.39km, 17-02-2013 R=5:38.0 D+536m D-536m\nMitjana 9 setmanes prèvies: 77.43km D+1302m D-1302m\nTotal 9 setmanes prèvies: 696.87km D+11718m D-11718m\nMitjana 3 setmanes prèvies: 116.31km D+1239m D-1239m\nTotal 3 setmanes prèvies: 348.93km D+3718m D-3710m\nDarrera setmana (excepte dia de cursa): 84.39km D+536m D-536m\nHe corregut tant la doblemarató com la marató posterior al mateix ritme mitjà (5:25 min/km) i freqüència mitjana (133 puls/min). Sense buscar-ho ni ser-ne conscient. Això vol dir que si seguim entrenant podrem allargar encara més les tirades d'entreno mantenint el mateix ritme més o menys constant (ritme de creuer).\nCorrent al costat d'un altre soci de corredors.cat, en German Muñoz. Al davant, dos amics de Badalona, la Pilar Jufré i en Joan Pere Gironès\nENTRENO (84.390km, D+450m, D-472m):\nA les 21h00' vaig a dormir. A les 23h30' em llevo i "esmorzo" una mica (cafè i torrades). Surto a córrer a les 23h45' aprox. No omplo el portabidons pensant fer-ho a la Roca del Vallès (km 8 aprox) però al passar per l'ajuntament de Montornès el termòmetre marca -1ºC i penso que potser tindré problemes a les fonts (és la segona nit consecutiva que gela). Segueixo la BV-5001. Passo per Vilanova del Vallès. En arribar a la Roca del Vallès (-2ºC) probo en 4 fonts prop de la Ctra principal i totes gelades. Res, haurem d'esperar a Cardedeu. Poc després de Santa Agnès de Malanyanes agafo la C-35, però a les afores de Cardedeu la deixo per entrar al poble per la Ctra de Dosrius. Al costat de la C-251 que agafem en arribar a l'Av.rei en Jaume (km 16 aprox. d'entreno) arribo a una font que per sort no està a cap plaça sinó ficada en una paret, de manera que les tuberies no s'han congelat, i aprofito per omplir el bidó. Serà la única font operativa en els 84.39km fins a Girona. Segueixo la C-251; passo per Llinars del Vallès i poc abans d'arribar a Sant Joan Sanata tornem a agafar la C-35. Passem per Villalba Sasserra i molts kms en plena foscor fins arribar a Sant Celoni. Aquí, uns nanos d'una discoteca m'animen calurosament i educadament. Torna un tram llarg de molta foscor, fins arribar a l'entrada de Riells i Viabrea. Aquí hi ha una font però no m'aturo, la font està glaçada. Una llarga recta amb poc voral (cal vigilar els camions) ens porta a l'entrada d'Hostalric. Marató: 42.195km i 3:42:59.\nDeixo la C-35 per pujar a dalt del poble i anar amb menys tràfic. Ara ve una forta baixada que em porta a l'altre punta del poble i novament a la C-35. Cap al km 52 passo prop d'una masia a tocar de la C-35 on hi ha 2 gossos que a vegades estan solts: em fan por. Per sort, avui estan lligats i puc passar tranquil. Creuo la urbanització de Can Font. Desenes de gossos s'alternen per acompanyar-me una bona estona amb les seves bordades. La carretera va pujant fins arribar al Coll sobre Massanes de la Selva. En un parell de kms baixem al poble (-6ºC). Aquí veig una de les estampes més boniques del present entreno: la font del poble està gelada i de grans bolets de pedra hi pengen desenes de caramells: llàstima no portar càmara. S'acosta el penúltim canvi de ctra: la A-2. S'agafa només sortir del poble, després de creuar la zona de peatges de l'AP-7. Aqui el tràfic augmenta i el pas ràpid dels grans camions fa que corri ben enganxat a l'extrem del voral. Hi ha un llarg tram en obres sense il.luminar que es fa etern. En arribar cap al km 66 faig uns parada de pocs segons: d'una revolada m'aturo en una Petrocat i compro una cola. Porto tota l'estona aguantant amb l'aigua que vaig agafar a Cardedeu, ja fa 50km. De fet, amb aquell únic litre faré tots els primers 84,390km, fins Girona. Pocs metres després de la benzinera deixo l'A-2 i agafo la N-II que em durà cap al centre de Girona, després de passar per Fornells de la Selva (-5ºC) i entrar a la capital gironina pel Carrer de Barcelona. En arribar al carrer Emili Grahit giro a la dreta i vaig a petar a la Pl.Paisos Catalans, inici de la cursa i el meu km 82. Uf! Ja veig els autocars com descarreguen els atletes que venen de St Feliu però em cal encara fer una mica més de 2km per completar la doble-marató, de manera que enfilo el camí de les Vies Verdes a l'inversa de la cursa, cap al Nord, amb la intenció de fer la resta de distància que m'havia proposar fet. Acabo l'entreno eufòric i molt bé de cames: 7:38:19 pels primers 84.390km, a 5:25 min/km.\nAvituallaments: al km 16, fins al km 66 cada 8 km aprox, fins al final cada 5 km aprox.\nCURSA (42.195km, D+234m, D-294m):\nHe arribat a Girona abans del que em pensava. Què faig? Fa fred i no puc estar aturat,així que m'acosto a un pavelló de l'organització i aprofitant la motxilla que m'ha dut en Joan Pere, un amic de Badalona, em faig una bona dutxa que m'anirà d'allò ben bé per relaxar la musculatura i em poso roba neta. L'aigua surt a moments freda i a moments calenta: no m'importa, em va bé refredar "el motor".\nPocs minuts després, a les 9h00' la marató comença. Vaig uns primers kms amb en Manolo López però el deixo anar pq a 4:30 és un suicidi córrer venint de fer 84.39km fa uns minuts. Aixi, que a poc a poc deixo passar corredors i vaig agafant el meu ritme de creuer que més s'adequa a les sensacions que tinc en cada moment: ara vull apretar, apreto, ara venen pujades, afluixo. Els darrers 2 kms faig una petita apretada de ritme i els darrers metres un "sprintillo" per quedar bé a la foto: 3:48:27 pels darrers 42.195km, a 5:25 min/km.\nHe fet la doble-marató i la marató al mateix ritme mitjà: 5:25 min/km. En total 126.585km en 11h26:46, a 5:25 min/km, i només he entrenat una mica bé les 2 darreres setmanes. Això em permet deduir que entrenant unes setmanes més podria allargar encara més la distància de la tirada llarga mantenint el ritme: ben aviat farem una quatriple-marató.\nTrofeu personalitzat, obsequi de Diversport i gentilesa de la Diputació de Girona per haver completat el recorregut de la triple-marató (126.585km) des de casa (Montornès del Vallès) fins a Sant Feliu de Guíxols, tot enllaçant el meu entreno de 84.390km (Montornès-Girona) amb la Marató de les Vies Verdes de 42.195km (Girona-St.Feliu): MOLTES GRÀCIES!\nPublicat per Paris Canals a 23:52\nEtiquetes de comentaris: Curses: Marató RUTA a Catalunya, Entreno: Doble-marató RUTA, Entreno: Triple-Marató RUTA, Entreno+Cursa\nPremsa: Entreno Doblemarató + Marató\nDoble-marató d'entreno: Hivern 2012-13\nDorsal.Cat: Doble-marató + I Marató Vies Verdes\nNutrició: Nous gels salats d'Aptonia\nÚltima adquisició: Mizuno Wave Alchemy 12\nMaratons d'entreno: Hivern 2012-13\nEfemèride; 04-02-1934, I Camp.de Cat.de Marató\nPujada-Baixada Canal de St Jeroni: Hivern 2012-13\nPujada - Baixada a Sant Miquel: Hivern 2012/13


UN TROÇET DEL MEU SÀHARA: d’abril 2007\nJa s'ha iniciat la campanya per les Colònies d'Infants Sahrauís a Catalunya. Com ja sabeu cada any venen a casa nostra els millors embaixadors de la causa sahrauí a passar els mesos de juliol i agost entre nosaltres.\nEl projecte de les colònies a Girona es va iniciar l'any 1995, i des de llavors cada any arriben a la ciutat de Girona una vintena de nens i nenes sahrauis.\nEl proper divendres 27 d'abril a les 19 hores fem una reunió informativa sobre l'acolliment, serà al Centre Cultural de l'Estació.\nEscrit per Txell a les 10:29 4 comentaris: Vínculos a esta entrada\nNeix un nou bloc i s'afegeix a la blogosfera de la wilaya catalana. Des d'aquí felicito molt sincerament a l'Alba de l'Hospitalet per animar-se a fer-lo, de ben segur que hi trobarem coses molt interessants, us animo a entrar-hi a llegir-lo i a donar-li suport. Jo hi entraré amb freqüència, no em perderé ni un detall.\nJa el tinc als enllaços de la wilaya catalana, com un regal de Sant Jordi el podeu trobar a http://sabah93.blogspot.com\nSempre he dit que totes les coses són diferents segons els ulls que ho miren, el bloc de Zahrat Asahara (la flor del desert) ens aporta la visió més jove dels blocs sahrauís. L'Alba amb els seus tretze anyets i amb les ganes d'aportar el que sent pel poble sahrauí. Segur que té moltes coses per explicar, després de cinc anys viatjant als campaments, compartint els dies amb els nens i nenes, ha fet que ja tingui molts coneixaments del Hassania i això també li permet tenir molta més complicitat amb ells. També les seves vivències amb la visita de l'Aminatu Haidar a l'Hospitalet, i tot i que jo encara no coneixia l'Alba em va emocionar, ja que l'Aminatu li va dir que li recordava a la seva filla, tot i que la filla de l'Aminatu no podia gaudir de la llibertat de l'Alba.\nBé de fet, no m'extranya la força que té l'Alba, les ganes de lluita, la solidaritat que desprén pel poble sahrauí, amb els pares que té: la Núria i en Jordi que no paren ni un moment, que estan a tot arreu, i amb la marxa que porten no m'extranya l'entusiasme de l'Alba.\nJa ho veieu, un nou bloc que ens omplirà de ben segur de ganes de seguir lluitant per un Sàhara Lliure, fins la seva Independència.\nEscrit per Txell a les 11:03 1 comentari: Vínculos a esta entrada\nEtiquetes: alba, wilaya catalana\nLa Coordinadora Estatal d'Asociacions Solidàries amb el Sàhara (CEAS-Sàhara) ha convocat una manifestació a Madrid el proper dissabte 21 d'abril a les 12h. La mani anirà des d'Atocha fins el Ministeri d'Asumptes Exteriors.\nEn defensa dels drets Legitims del poble sahraui, recolzant l'Autodeterminació i la Independència del poble sahrauí.\nS'ha d'exigir al govern espanyol que recolzi clarament les resolucions de la ONU, per la celebració del Referèndum de l'autodeterminació, i denuncii la violació dels drets humans al Sàhara Occidental per part del Marroc.\nArran de les últimes declaracions del President Zp després de la reunió entre Marroc i España a principis de març, fan que les preocupacions s'alleugin una mica més en relació a la solució del conflicte del poble sahrauí.\nSembla mentida que les coses vagin d'aquesta manera, després de més de 32 anys d'exili a la Hamada, sembla que es prengui el pèl a totes i tots els sahrauís, i de rebot de totes les persones que d'alguna manera o una altre recolzem la causa sahrauí. Més de 50 resolucions preses des de la ONU no han servit de res per tal de tenir un posicionament clar.\nTotes i tots a la MANIFESTACIÓ de MADRID !!!\nNO A LA VENDA D'ARMES A MARROC !!!\nEVITEM LA GUERRA !!!\nPER LA INDEPENDÈNCIA DEL SÀHARA OCCIDENTAL !!!\nEL SÀHARA NO ESTÀ EN VENDA !!!\nEscrit per Txell a les 11:32 2 comentaris: Vínculos a esta entrada


Los mejores parques acuáticos en València\nEn la Comunitat Valenciana poden trobar-se infinitat de divertits parcs aquàtics on passar un estiu d’allò més refrescant\n26/06/2019 - Sandra Alonso\nAmb l’arribada de l’estiu i la brusca pujada de temperatures, ja no hi ha bons plans que no incloguen un refrescant bany. Els parcs aquàtics de València són l’opció perfecta per a gaudir d’un divertit i fresc dia en família o amb amics. Afortunadament, la Comunitat Valenciana compta amb una gran oferta de parcs aquàtics en els quals tant xiquets i xiquetes com els més majors podran gaudir deixant arrere la calor.\nJa siga per a passar un dia, un cap de setmana o unes vacances d’estiu, aquests parcs aquàtics de València poden interessar-te. A la província de València es troba Aquópolis Cullera; a Castelló podem visitar Aquarama a Benicàssim o el Parc Aquàtic Polinèsia de Marina D’Or a Orpesa. A Alacant podem trobar infinitat de parcs d’aigua, alguns d’ells es troben a Benidorm, com Aqualandia o Aqua Natura.\nParcs aquàtics a València: Aquópolis\nFacebook: Aquopolis Cullera.\nAquópolis Cullera és el parc aquàtic de la província de València per excel·lència, que farà les delícies de visitants de totes les edats. Es troba en el quilòmetre 33 de la carretera de Natzaret-Oliva a Cullera.\nEn aquest parc aquàtic podràs trobar tant sensacions fortes com tobogans més tranquils. En Aquópolis Cullera disposes de servei de lloguer de flotadors gratis i taquilles. A més, es permet l’entrada de menjar (excepte llandes i recipients de vidre), encara que també disposa de restaurants i quioscos per a menjar o fer una queixalada.\nLes atraccions principals d’Aquópolis Cullera són només per a les persones més atrevides, com el tobogan Black Hole, un trajecte en flotador per foscos pendents serpentejants. Tampoc pots perdre’t Crazy Cobra, un tobogan que simula el cos d’una serp amb parts cobertes i unes altres a l’aire lliure.\nPer als més menuts també hi haurà diversió sense fi, amb les pistes blanes i carrils amples de Speed Race; Waves Beach, una gran piscina d’ones; o Mini Park, amb una piscina de baixa profunditat amb tobogans xicotets i molts jocs d’aigua.\nAquarama: parc aquàtic a Benicàssim\nEl parc aquàtic Aquarama està situat en la costa Azahar i prop de Benicàssim, a Castelló. Compta amb una superfície de més de 45.000 m² amb atraccions per a xiquets, xiquetes i també majors. A més, Aquarama compta amb diferents tarifes de preus segons l’altura dels menuts i fins als 1’10 metres l’entrada és gratuïta.\nEl pàrquing també és gratuït, i es pot entrar menjar al parc sempre que no siga en envasos de vidre. També pots optar per visitar els diferents restaurants dels quals pots gaudir a més amb packs d’entrada i menjar, com una entrada amb kebab i beguda o amb els seus famosos gofres.\nTwin Twister. Facebook: Aquarama Benicàssim.\nAquarama compta amb 18 atraccions, incloent-hi El Salto del Diablo, el tobogan kamikaze més alt d’Europa amb 30 metres de caiguda, o el Spaceshot, una llançadora que arriba fins als 60 metres d’altura. També una de les atraccions més famoses d’Aquarama és Twin Twister, en la qual quatre tobogans de colors s’enrotllen formant una trena.\nLa zona per als més menuts és Chiquilandia amb colors vius i divertits, i suaus dolls d’aigua per a divertir-se en família.\nParc Aquàtic Polinèsia a Marina d’Or\nEl ressort vacacional Marina d’Or a Orpesa també compta amb un parc aquàtic de primer nivell que pots visitar de forma independent a la resta del complex.\nTematitzat a la Polinèsia, compta amb 54 atraccions i activitats per a adults i menuts, amb una zona descoberta oberta a l’estiu, però també una altra coberta per a poder ser gaudida tot l’any amb temperatura ambient. Algunes de les atraccions més importants d’aquest parc aquàtic són els Hidrotubos, per a lliscar-se amb matalasset o sense ell; el Torbellino, un tobogan que acaba donant tornades mentre caus per la força centrífuga; o el Superloop, una espectacular caiguda només per a valentes.\nTambé per descomptat hi ha activitats per als més menuts, com el Canal Play o la Zona Infantil amb un circuit interactiu, jocs, dolls, etc. Les entrades per a xiquets i xiquetes de menys de 90 cm són gratuïtes, i pots adquirir un tiquet per a tot el dia (d’11 a 19 hores) o solament per mitja jornada, fins a les 15 o a partir de llavors.\nParcs aquàtics en Benidorm, Alacant\nDos dels parcs aquàtics més importants de la província d’Alacant es troben a Benidorm, com són Aqualandia i Aqua Natura.\nVerti-Go, amb el tobogan-càpsula més alt del món. Aqualandia.net.\nAqualandia és el parc aquàtic més gran de la península, només superat a Espanya per Siam Park en Tenerife. Les principals atraccions són els nombrosos tobogans, amb els quatre del Big-Bang, el Splash!, el Black Hole o el Super Zig-Zag.\nPer la seua part, l’atracció Verti-Go és la més extrema del parc al costat del Big-Bang. Verti-Go compta amb dos tobogans infinits, roig i verd. El roig és el tobogan-càpsula més alt del món, amb un total de 33 metres d’altura. En només tres segons, pots lliscar-te per ell a una velocitat de més de 100 km per hora.\nEn la pàgina web d’Aqualandia Benidorm es poden trobar tres rutes diferents que es poden seguir al parc; la ruta familiar, la ruta més divertida amb alguna emoció i la ruta extrema amb totes les atraccions més fortes.\nEl parc aquàtic Aqua Natura, al costat de Terra Natura en Benidorm és una opció ideal per a visitar aquestes vacances d’estiu. Amb 40.000 m² d’extensió, té activitats i atraccions per a tots els gustos i edats. L’ambientació s’inspira en les Illes Gregues, amb colors blancs i pastel amb detalls blaus.\nCompta amb més de 1.000 metres de tobogans, zona infantil, una piscina més relaxada (Zorba Beach) i inclús una programació molt especial amb la qual el públic pot interactuar amb els animals.\nZorba Beach. Benidorm.terranatura.com\nNaix l'I Curs d'especialització Turisme Gastronòmic i Cultura Culinària de la Comunitat Valenciana\nConvent Carmen combat l'onada de calor amb un cicle de 'thrillers', concerts acústics i debats\nArriben 'Les Nits del Oceanogràfic' amb homenatge als Beatles en "un viatge" molt especial\nEl 63% dels valencians ix de bars totes les setmanes, un 5% d'ells diàriament\nPere Fuset: "'La Gran Nit de Juliol' seguirà apostant per la música i les arts escèniques com a elements de cohesió"\nBlanca Marín, nova secretària autonòmica de Comunicació, i Esther Ortega, directora general del gabinet de Puig\nIntersindical proposa a Bravo que els funcionaris dels grups A1, A2, B i C1 hagen d'acreditar el C1 de valencià\nEl PP exigeix a Transparència de la Generalitat que publique el contracte de finançament de l'IVF per a veure "què hi ha darrere"\nGómez nega complements "il·legals" de sou a l'Ajuntament i diu que són "absolutament legals"


Dos rècords i un bronze per a Roser\n16 abril 2021 15:44\nGran dia per a la nedadora mallorquina, que és tercera als 200 metres papallona\nJosep Maria Sastre | 13 desembre 2002\nLa nedadora mallorquina Roser Vives aconseguí ahir la medalla de bronze a la prova dels 200 metres papallona dels Campionats d'Europa de natació de piscina curta, que s'estan disputant a la ciutat alemanya de Riese.\nVives, que va batre per dues vegades el rècord d'Espanya d'aquesta modalitat -amb una marca de 2:08.40- que ostentava María Peláez (2:09.02), va acabar per darrere de l'hongaresa Eva Rizstov, que es va proclamar campiona d'Europa i de la danesa Mette Jacobsen (1:08.39), plata, que va demostrar la seva experiència en els darrers metres, ja que va ser més ràpida a la tocada.\nLa participació espanyola en aquesta prova de l'Europeu en piscina de 25 metres es va completar amb la sisena plaça de Mireia García, que va parar el crono amb un temps de 2:09.68. Ara, Roser Vives es prepara per intentar repetir -o millorar- l'èxit d'ahir. Serà diumenge a la prova de 400 metres estils, on la nedadora illenca sortirà amb moltes opcions de tornar a pujar al podi.\nD'altra banda, en els 200 metres estils, la ucraïnesa Jana Klochova establí amb un registre de dos minuts, vuit segons i 28 centèsimes, una nova plusmarca europea de la modalitat. L'anterior marca (2:08.55) el tenia l'eslovaca Martina Moravcova des del 4 d'abril de 1999 a Hong Kong. En aquesta mateixa prova, les espanyoles Tatiana Rouba i Paula Carballino foren cinquena i sisena, respectivament.


Netflix convertirà en sèrie 'Cien años de soledad' de Gabriel García Márquez\nLa novel·la 'Cien años de soledad' es convertirà en una sèrie\nNetflix s'ha fet amb els drets per desenvolupar l'adaptació de 'Cien años de soledad', la cèlebre obra de Gabriel García Márquez. Publicada el 1967, serà la primera vegada que la novel·la tingui una adaptació per a un mitjà audiovisual a convertir-se en sèrie de televisió.\nSpielberg encapçala una croada contra Netflix\nNetflix corregeix els polèmics subtítols de 'Roma'\nL'adaptació al cinema o la televisió de l'aclamat llibre del premi Nobel de Literatura és una cosa que diversos estudis portaven perseguint durant molt de temps, tal com va comentar en una roda de premsa Rodrigo García, fill de l'escriptor colombià, mort a Ciutat de Mèxic a l'abril de 2014. García va revelar que el seu pare va rebre diverses ofertes al llarg de diversos anys per convertir la novel·la en una pel·lícula.\nNo obstant això, García Márquez estava preocupat que la història no tingués una correcta adaptació o encaixés en una pel·lícula o en un compendi de dos films. A més, el cèlebre escriptor també les va rebutjar, en ser moltes d'elles propostes per rodar-la en un idioma diferent a l'espanyol.\n"En els últims tres o quatre anys, la qualitat, el prestigi i l'èxit de les sèries i les minisereis han crescut molt", va explicar el fill de García Márquez sobre la seva decisió que fos la plataforma en streaming liderada per Reed Hastings i Ted Sarandos.\n"Netflix va ser una de les primeres companyies a demostrar que tenia a les persones que estaven més disposades a veure sèries que es produeixen en llengües diferents i amb subtítols. Tot el que semblava un problema, de sobte, ja no ho és", va dir.\nL'ÈXIT DE 'ROMA' VA SER CLAU\nSembla ser que l'èxit de la sèrie 'Narcos' i, especialment, la de la pel·lícula mexicana 'Roma' és el que ha convençut els fills del mort escriptor, tal com ho va deixar entreveure Francisco Ramos, vicepresident encarregat de les sèries en castellà de Netflix. Ramos va declarar a New York Times, que anteriorment la plataforma havia intentat diverses vegades assolir els drets de la novel·la però només van tenir una negativa per resposta. Va ser després del triomf i prestigi de 'Narcos' i 'Roma', el que va fer canviar d'opinió als hereus.\n"Hem demostrat que podem fer contingut en espanyol per a tothom", ha comentat Ramos. Els fills i hereus de l'autor colombià, Rodrigo i Gonzalo García, exerciran, a més, de productors executius de l'ambiciosa ficció. "No ha estat una decisió fàcil de prendre, ni per mi, ni per al meu germà, ni per a la meva mare. La sensació és semblant a la d'un gran capítol obert, però és també la d'un llarg capítol que s'ha tancat", declarar Rodrigo.\n'Cien años de soledad' explora la vida de la família Buendía, com el seu nom indica, durant un segle. El patriarca del clan, José Arcadio Buendía, va ser el fundador de la mítica i fictícia ciutat colombiana de Macondo. La novel·la és considerada una de les grans obres mestres de la literatura iberoamericana, que va portar a García Márquez a l'avantguarda de la popularitat dels autors llatinoamericans entre els anys 60 i 70.\nDes de la seva publicació el 1967, el llibre ha venut més de 50 milions de còpies a tot el món i ha estat traduït a 46 idiomes diferents. De moment, es desconeix qui o qui estaran darrere dels guions dels episodis de la sèrie, com també qui seran els directors i actors que tinguin la titànica missió d'estar a l'altura de la cèlebre novel·la.


Lluís Gavaldà i Joan Pau Chaves oferiran un concert a la carta a Cambrils. | INFOCAMBRILS | Tota la informació sobre Cambrils a la xarxa\nLluís Gavaldà i Joan Pau Chaves oferiran un concert a la carta a Cambrils.\nLluís Gavaldà i Joan Pau Chaves oferiran un concert a la carta a Cambrils. L’activitat està organitzada per l’entitat juvenil Pròleg amb la col·laboració del Departament de Joventut de l’Ajuntament. L’actuació de petit format tindrà lloc al teatre del Casal el 22 de gener i les entrades es podran reservar a partir del 8 de gener a Entradium.\nLluís Gavaldà i Joan Pau Chaves actuaran el divendres 22 de gener al Teatre del Casal (plaça de l’Església de Sant Pere) de Cambrils en el marc de la segona edició del Vespre del Pròleg, organitzada per l’entitat juvenil Pròleg amb la col·laboració del Departament de Joventut de l’Ajuntament de Cambrils.\nSerà un concert a la carta en format acústic i íntim on el públic triarà les cançons del repertori. Les entrades són gratuïtes i es podran reservar a partir del 8 de gener través d’Entradium: https://entradium.com/ca/events/el-vespre-del-proleg-lluis-gavalda-amb-pau-chaves.\nL’entitat juvenil té origen en el grup de Truc de l'Agrupament Escolta i Guia Gent de Mar, que l’agost del 2019 va organitzar el Festival Pròleg al Parc del Pinaret com a projecte comunitari. Arran d’aquesta experiència, els impulsors van decidir donar continuïtat a la iniciativa i constituir-se com a entitat juvenil.\nEnguany amb la pandèmia no era viable plantejar un festival tal com havien pensat. Amb la inquietud de seguir programant #culturasegura i adaptant-se a les circumstàncies, els i les joves van dissenyar el Vespre del Pròleg, amb actuacions de petit format. El passat setembre van organitzar el primer concert amb Judit Neddermann i Ferran Palau.\nIntroduïu el codi de seguretat 1AZJ


L'ANC convoca una concentració davant de les seus d'ERC i el PDECat pels pactes amb el PSC\nL’ANC convoca una concentració davant les seus d’ERC i el PDECat pels pactes amb el PSC\nL'entitat diu que ERC i JxCat s'han abocat a una lluita per l’hegemonia electoral i que la prioritat és afeblir-se l’un a l’altre, fins i tot si això vol dir donar poder 'als qui exerceixen la violència repressiva'\nL’Assemblea Nacional Catalana ha convocat una concentració davant les seus d’ERC i el PDECat, situades al carrer de Calàbria de Barcelona, entre els carrers de València i d’Aragó. La manifestació serà demà a les 19.00 i servirà per a expressar el rebuig als pactes dels principals partits independentistes amb el PSC. L’entitat sobiranista també ha convocat dijous una concentració a la Diputació de Barcelona, coincidint amb el ple de constitució de l’ens.\nEn un comunicat, l’ANC diu: ‘La base social de l’independentisme no es mereix aquesta tornada accelerada a l’autonomisme i a la política partidista.’ En aquest sentit, assenyala que el pacte de JxCat amb el PSC a la Diputació de Barcelona exemplifica ‘amb més cruesa’ aquesta tornada a l’autonomisme que qualsevol acord municipal d’ERC.\nPer què és tan important la Diputació de Barcelona?\nL’Assemblea considera que l’independentisme ha de gestionar tots els espais de poder, per això, expressa preocupació per les cessions que JxCat i ERC han fet al PSC. També critica que pensin a investir Pedro Sánchez ‘sense que es respecti el dret d’autodeterminació ni s’aturi la repressió’.\n⬛⬜ El 155 no té cap cara amable. El PSC en forma part i n'és igual de responsable que el Partit Popular i Ciutadans.\n🤔 Què ha canviat per poder pactar amb ell a la @diba? Per què es vol investir a Sánchez a canvi de res? Encara som a temps de revertir-ho#ObjectiuIndependència pic.twitter.com/AFgx179JBc\n‘Els partits estan immersos en una lluita per l’hegemonia electoral i la prioritat és afeblir-se l’un a l’altre, fins i tot si això representa donar poder als qui exerceixen la violència repressiva. El 155 no té cap cara amable’, acaba dient.


Es Foner Balear: Sant Sebastià\nSegons la tradició, Sant Sebastià, nasqué a Narbona l'any 256 i morí a Roma l'any 287. S'educà a Milà. Va ser capità de la milícia romana i amic dels emperadors Dioclecià i Maximià. Sota l'aparença de fervorós pagà ocultava la seva condició de veritable Cristià es dedicava a ajudar els cristians que queien presoners. Quan l'emperador va saber que era creient en Crist, el va obligar a fer sacrificis als déus. Si no ho feia seria declarat en rebel·lia. Descoberta la seva conversió cristiana va ser condemnat a mort per traïdor a la religió dels seus avantpassats.\nEmpresonat, va coincidir a la presó amb dos germans, diaques, Marc i Marcel·lià, que també havien estat acusats de cristians. Els pares d'aquests, Tranquil·lí i Màrcia, van visitar-los intentant persuadir-los que abandonessin la seva fe i salvessin la vida. Sebastià, llavors, va parlar amb ells i va acabar convertint-los també al cristianisme, com també va fer amb Tiburci, fill del prefecte romà, i amb el soldat Nicòstrat i la seva muller Zoè. La llegenda diu que Zoè, que per una malaltia havia quedat muda feia sis anys, va recuperar la veu en convertir-se. Nicòstrat, llavors, va portar altres presoners a Sebastià i setze més van abraçar el cristianisme. Cromaci, l'oficial a càrrec de la presó i també convertit, va alliberar els presoners i va renunciar al seu càrrec, retirant-se al camp a Campània. Amb el temps, Marc i Marcel·lià, Nicòstrat i Zoè i el mateix Tiburci moririen com a màrtirs.\nSebastià, que continuava a la presó, va ésser condemnat a morir assagetat. El van lligar despullat en un arbre i va servir de blanc perquè els seus propis soldats tiraren contra ell els seus dards, que el donaren per mort. Tanmateix, Irene, vídua del cristià Càstul, anà a recollir-ne el cos per sebollir-lo i s'adonà que, miraculosament, encara era viu; el portà a casa seva, li curà les ferides i el tingué amagat a casa fins que es guarí.\nEls seus amics li aconsellaren que fugís de Roma, però ell s'hi negà. Es presentà novament davant de l'emperador Dioclecià per retreure-li que perseguís als cristians i aquest ordenà que fos colpejat fins a morir o, segons altres versions, va fer que li aixafessin el cap amb un mall. Els cristians en recolliren el cos i l'enterraren a la Via Àpia, en una catacumba que avui en dia porta el seu nom. Segons la tradició, això succeí el 20 de gener de l'any 287.\nEl culte data de segle IV. Sant Ambròs parla d'ell en fer el comentari del Salm 118. El Papa Damas I va manar en 367 que es construïra una església en honor seu per damunt de la seva tomba, que també era la tomba provisional dels sants Pere i Pau, per la qual cosa va ésser anomenada Basilica Apostolorum i avui és coneguda com a Basílica de San Sebastiano fuori le Mura, on avui s'hi veneren les seves relíquies. El crani, però, se'n venera a la basílica dels Quattro Santi Coronati de Roma. Una tradició diferent diu que el cos del màrtir va ser porta a Soissons, a l'abadia de Saint-Medard.\nArreu d'Europa, durant l'Edat mitjana i moderna va ser invocat com a advocat i protector contra la pesta. Això va fer que fos proclamat patró de moltes viles i ciutats que havien fet vot de fer-ho en ocasió d'alguna epidèmia.\nEl sant ha esdevingut una icona de la comunitat d'homosexuals catòlics que el reivindiquen com a sant patró i intercessor, tot i que no té un patronatge oficial reconegut per l'Església. El motiu és, simplement, la representació habitual del sant com a jove despullat en el moment del martiri, que ha fet d'algunes d'aquestes representacions motiu recurrent de la iconografia homosexual. Igualment, el nom Sebastià ha estat usat per alguns autors literaris per a personatges homosexuals, connotant aquesta relació. El paper de protector contra les epidèmies ha fet que aquesta comunitat també el consideri protector contra la SIDA.\nEls cavallers francesos i alemanys que durant el segle IX van venir a Espanya per participar en la Reconquesta van portar els seus patrons i protectors a diferents sants que en vida van destacar per les seves gestes guerreres i pels seus combats contra els enemics de la Cristiandat. La croada anava avançant i els combats es guanyaven sota la intercessió d'alguns d'ells: sant Antoni de Viana, sant Marcial, sant Jordi, sant Maurici, sant Segimon, sant Martí de Tours, sant Honorat d'Arles ... D'aquesta manera, a les noves terres conquerides s'anaven erigint temples en el seu nom, que es convertien en punts de partida en la creació de noves poblacions. Això explica la gran quantitat de viles i ciutats que porten per nom alguns d'aquests sants guerrers.\nLes hosts de Jaume I van portar les devocions heretades dels seus antics i entre les principals hi havia la del nostre patró. Sant Sebastià, ja en l'edat mitjana, tenia fama d'intercedir contra les epidèmies, i en estar l'incipient regne de Mallorca a mercè de tota mena de contactes amb el nord d'Àfrica i amb el Mediterrani oriental, vies importants del contagi de la pesta, la devoció a sant Sebastià entre els palmesans es va dilatar. Amb això van augmentar la solemnitat de les cerimònies i festivitats amb que se li honrava. Aquest fet explica que, des dels orígens de la nostra basílica catedral, sant Sebastià estigués present en algunes de les seves capelles.\nJa el 1451, els Jurats de la Ciutat i Regne de Mallorca, suplicaven al capítol, que la festa de sant Sebastià fos solemne i que s'hi toqués la campana major, coneguda com n'Aloy, súplica que va ser concedida. En 1518, una altra vegada els jurats del Regne demandar i van aconseguir la concessió de capella pròpia, la segona després del portal major, de la qual van obtenir el patronat. Entre els anys 1522 i 1523 va aparèixer en el regne insular la tan temuda pesta, la qual va produir tal mortaldat que es va creure despoblar tot Mallorca. Tot va canviar quan durant el mes d'agost va cessar l'estrall. Molt aviat es va saber que el miracle havia estat obrat gràcies a l'arribada a l'illa d'una relíquia de sant Sebastià, concretament l'os d'un dels seus braços. Havia arribat a Mallorca, segons conten les llegendes, al 1523 un canonge de Rodes que fugia de la invasió turca portant a l'illa la relíquia del sant, que es venera a la Seu. I va ser aquesta relíquia la que va aturar la pesta.l'ardiaca de l'església de Sant Joan de Colachi, temple dels cavallers de Rodes, Manuel Suriavisqui. Explica una llegenda palmesana que quan l'ardiaca i els altres monjos que l'acompanyaven van voler sortir del port de Palma per prosseguir el seu camí, un fort temporal va impedir. Cada vegada que s'intentava salpar el temporal ressorgia amb força. Semblava com si la relíquia de sant Sebastià no volgués sortir de l'illa. Els religiosos de Rodes, després de fallits intents d'abandonar Mallorca, van decidir deixar la relíquia a Palma. L'endemà, van salpar els religiosos amb la mar en calma absoluta.\nEn memòria de tal succés, al cessament de la pesta, els capitulars i jurats instituir i ordenar una general confraria del gloriós màrtir per tot el Regne amb seient a la nova capella, els patrons eren els jurats. Aquests, el 1634, presentaven al capítol la nominació, feta pel Gran i General Consell i aprovada per Breu Pontifici, de patrona del regne mallorquí a favor de la Immaculada Concepció, i de patró de la ciutat, pel Consell de la mateixa, a favor de sant Sebastià. En 1711 un llamp va destruir la capella. De seguida es va començar la seva restauració. En 1757, al centre de la capella es va col· locar la nova imatge del Sant, portada de Roma, que ara venerem. La Santa Seu va confirmar el 18 de juny de 1868, sota l'autoritat del Romà Pontífex, Pius IX, i a instàncies del bisbe Miquel Salvà, el títol de patró. Finalment, el 16 de gener de 1907, el Papa Pius X, va concedir la indulgència plenària per als fidels que honressin a sant Sebastià.\nCada 20 de gener, el consistori palmesà i el capítol segueixen honrant al patró de Palma amb una missa solemne. Des de l'any 1977, a proposta del folklorista Bartomeu Ensenyat, sent Miquel Duran regidor de cultura i Paulino Buchens batle de Palma, es va iniciar la celebració de la “revetla” de sant Sebastià. Aquest primer any la festa va tenir lloc únicament a la plaça Major, tot i que en pocs anys es va estendre per tot el llarg i ample de la ciutat, convertint-se en el que avui coneixem com la festa popular més multitudinària de Palma.\nLES FESTES DEL PATRÓ DE PALMA\nEl programa de festes, que anualment es pot consultar a la web de l'Ajuntament de Palma, inclou moltes altres activitats, com ara el correfoc i espectacle piromusical "Atiarfoc" enguany, 2013 per qüestió de “crisi” no es farà, concerts i representacions teatrals, exposicions, la Marató Fotogràfica i les tradicionals Beneïdes de Sant Antoni.


elCastell: El Centre de Mediació imparteix formació sobre convivència a l'alumnat de l'escola Els Pins\nEl Centre de Mediació imparteix formació sobre convivència a l'alumnat de l'escola Els Pins\nEl servei de Castelldefels està duent a terme una sèrie de formacions per donar suport i aprofundir en el treball de la gestió emocional, les habilitats comunicatives i la gestió de conflictes a nivell escolar\nDes del Centre de Mediació i Convivència Ciutadana de l'Ajuntament de Castelldefels s'estan duent a terme una sèrie de formacions, adreçades a l'alumnat de l'escola Els Pins. L'objectiu és treballar com viuen els i les alumnes la seva convivència al centre i com poden millorar-la. Així, mitjançant diverses tècniques, es pretén donar suport i aprofundir en el treball de la gestió emocional, les habilitats comunicatives i la gestió de conflictes a nivell escolar.\nHi ha alguna activitat, que ja s'ha desenvolupat, com ara els cercles de diàleg amb l'alumnat de 6è de primària. Els cercles és un espai grupal en el qual l'alumnat pot expressar, escoltar i compartir com se sent, què pensa, què necessita, què li molesta, etc. amb la resta de companys i companyes, d'una forma tranquil·la, clara i democràtica, ja que totes les persones tenen l'oportunitat de parlar, veure i ser vistes -perquè l'activitat es desenvolupa en un format de cercle- i participar d'un diàleg, que es va construint amb cada aportació dels membres del grup. A més, les decisions les pren el grup-classe com a col·lectiu, de manera que es fomenta una participació responsable i col·laboradora.\nAmb l'alumnat de P5 i 1r de primària, s'ha previst realitzar dos tallers: un d'un conte i l'altre, d'una formació sobre temes del món de la mediació i la convivència. Totes dues activitats tenen com a objectiu generar espais per dialogar i compartir experiències al voltant de la vivència i la gestió emocional, les formes de comunicar-se i la gestió dels conflictes.\nAquestes dues darreres activitats es duran a terme els aquests mesos de gener i febrer. Les activitats de gener, queden emmarcades dins els actes de celebració del Dia Europeu de la Mediació, que es celebra el proper 21 de gener. El Centre de Mediació de l'Ajuntament s'adscriu a aquesta celebració des dels darrers anys.\n+ INFO: Centre de Mediació i Convivència Ciutadana\nEl Centre de Mediació i Convivència Ciutadana al carrer Giralda / ARXIU